text:
E tatau ona tatou lafoai uma a tatou agasala, tele pe laiti, mo le taui a le Tama o le ola faavavau.
Na fesili le Faaola i Ona soo i le fesili lenei: “Se a foi se mea e avatu e le tagata e togiola a’i lona ola?”1
O se fesili lenei na aoao mai e lo’u tama ou te mafaufau i ai ma le faaeteete i tausaga ua mavae. A o ou tuputupu a’e, sa tofi mai e o’u matua a’u feau e fai i le fale ma totogi mai se alauni ia te au mo lena galuega. Sa masani ona ou faaaogaina lena tupe, e sili laitiiti atu i le 50 sene i le vaiaso, ou te alu ai i le tifaga. O aso na o le tau o se pepa mo le tifaga sa na o le 25 sene mo se tamaitiiti e 11 tausaga. Ona totoe ai lea o le 25 sene e faaalu i lole laau, lea sa 5 sene i le lole. O se tifaga ma ni lole laau se lima! E leai se mea na sili atu nai lo lena mea.
Sa lelei mea uma seia oo ina atoa lo’u 12 tausaga. O le tutu ai i le laina i se tasi aoauli, sa ou iloa ane o le tau o le pepa tifaga mo se tagata e 12 tausaga le matua ua 35 sene, o lona uiga la, o le a leai isi lole laau e lua. O le le saunia lelei e fai lena ositaulaga, sa ou faapea ifo ai ia te a’u lava, “E tutusa lava ou foliga e pei o le vaiaso na te’a nei.” Na ou laalaa atu ma fai atu mo se pepa tifaga e 25-sene. Sa le’i emo le tali tupe ma sa ou faatauina au lole laau masani e lima ae le tolu.
O lo’u fiafia ai i lena mea na ausia, sa ou telea’i atu ai i le fale e faamatala i lo’u tama lo’u laki tele. A o o’u talatala atu i ai faamatalaga, sa leai sana tala na fai mai. Ina ua uma la’u faamatalaga, sa na ona tilotilo mai lava ia te a’u ma fai mai, “Atalii, e te faatauina atu lou agaga mo se limasene?” O ana upu sa tuia ai lo’u fatu e sefululua tausaga le matua. O se lesona sa le mafai ona galo ia te a’u.
O tausaga mulimuli ane sa ou fesiligia ai lena fesili e tasi i se Perisitua Mekisateko e le toaga i le Lotu. O ia o se alii lelei sa alofa i lona aiga. Ae peitai, sa le’i toe auai o ia i le lotu mo le tele o tausaga. Sa i ai sona atalii talenia sa taalo i se autaalo iloga e femalagaai ia latou tauvaga sa fai aoga taaloga ma taaalo i Aso Sa. Sa manumalo lena au i nisi o taaloga sue siamupini tetele. A o ma feiloai, sa faamanatu maia ia te ia e faapea, o le avea ai ma se tagata e umia le perisitua, sa folafola atu ia te ia, afai na te faalauteleina lana tautoga ma le feagaiga, o le a ia maua “o mea uma ua i ai i ai i [lo tatou] Tama o le a tuu atu ia te ia.”2 Ona ou fesili atu lea ia te ia, “Pe sili atu le taua o le siamupini i le atunuu nai lo mea uma ua i ai i le Tama?” Sa ia fai mai lemu, “Ua ou iloa atu lou manatu” ma faia ai lea o se taimi tuupoina e feiloai ai ma lona epikopo.
O aso nei e ese le faigofie ona aafia i le malomaloa o le lalolagi—e ui i le lelei o tatou faamoemoega. Ua faamalosia i tatou e le lalolagi ina ia e “[vaai] i talaatu o le faailoga.”3 Sa fesili talu ai nei se tagata ia te a’u, “Pe e afaina lava se inu [ava] se tasi?” O mafai ona e iloa o le fesili lena a le fili? Sa fesili Kaino, “O ai le Alii e tatau ai ona ou iloa o ia?”4 ona maumau ai lea o lona agaga. O le tauamiotonuina o agasala laiti, e fiafia ai Satani. Mo se fagu susu,5 o se igoa na sese lona sipelaga,6 o se potoi areto,7 na fesuaiai ai talatuu ma tofi.
Pe a tatou mafaufau i le fesuiaiga o le limasene po o le suega siamupini a le atunuu i o tatou olaga, e mafai a lē o le ta’uamiotonuina o a tatou amioga, e pei o Kaino, po o le saili foi e usitai i le finagalo o le Atua. O le fesili o loo i o tatou luma e le o le, po o tatou faia mea e tatau ona faasa’oina, aua o loo tatou faia i taimi uma lava. Ae, o le fesili o le, pe o le a tatou “faaseesee ese” pe “faamaea” le valaau i o tatou loto e fai le finagalo o le Tama?8
E fiafia le Alii i lo tatou amiotonu ae ua fetalai mai ia faaauau pea ona tatou salamo ma gauai atu. I le Tusi Paia tatou te faitau ai, o se taulealea sa tausia poloaiga, ma mauoa sa ifo atu i luma o le Faaola ma fesili po o le a le mea e tatau ona ia faia e maua ai le ola faavavau. Na ia savali ese ma le faanoanoa ina ua fetalai atu le Faaola, “E tasi le mea e le o ia te oe: … faatau atu au mea uma.”9
Ae peitai, o se isi foi alii mauoa ae faalelalolagi, o le tupu aoao o sa Lamana, le tama o Lamonae, o lē sa fesiligia foi lea lava fesili e tasi e uiga i le ola e faavavau, sa faapea mai: “O le a se mea ou te faia ina ia mafai ai ona fanauina o a’u i la le Atua, ina ia seia ese ai i fafo lenei agaga leaga mai lo’u fatafata, ma ou maua ai lona Agaga[?]…. O le a ou lafoai i lo’u malo, ina ia mafai ona ou maua lenei olioli tele.”10
Tou te manatua le tali na tuuina atu e le Alii i le tupu e ala i Lana auauna o Arona? “Afai e te salamo i au agasala uma, ma ifo i lalo i luma o le Atua, ma valaau atu i lona suafa i le faatuatua, ma le talitonu o le a e maua, ona e maua lea o le faamoemoe ua e naunau i ai.”11
Ina ua malamalama le tupu i le ositaulaga na manaomia ai, sa faamaualalo o ia ma fao ona tatalo atu lea, “Le Atua e, … o le a ou lafoai ese a’u agasala uma ina ia ou iloa oe.”12
O le fesuiaiga lenei o loo finagalo ai le Faaola mai ia i tatou: e tatau ona tatou lafoai uma a tatou agasala, tele pe laiti, mo le taui a le Tama o le ola faavavau. E tatau ona tatou faagalo i tala faafiaamiotonu, ‘alofaga, faamatalaga, mea e punipuni ai, faatuutuu, foliga, faamaualuga faaletagata, mafaufauga faamasino atu, ma le faia o mea i a tatou lava auala. E tatau ona vavaeese i tatou mai mea uma faalelalolagi ae tauave i o tatou luga foliga o le Atua i o tatou mata.13
Uso e ma tuafafine, ia manatua o lenei tiute e sili atu nai lo na o le le faia o mea leaga. Faatasi ai ma se fili e le o malolo, e ao ai foi ona tatou galulue ae le na o le nofonofo i “le sioa le mautonu.”14 O le tauaveina o foliga o le Atua o lona uiga o le feauaunaa’i. E i ai mea o loo tatou faia e sese ma agasala o le le faia, ma e tatau ona tatou aloese mai ia agasala uma.
A o avea au ma se peresitene o le misiona i Aferika, sa aoaoina ai a’u e faavavau i lenei upumoni maoae. Sa ou agai atu i se fonotaga ae ou vaaia se alii talavou sa na o ia, sa tagi lotulotu i autafa o le alatele. Sa faapea mai se leo i totonu ia te a’u, “Tu e fesoasoani i le tamaitiiti le la.” Pei o le vave sa ou faalogoina ai lenei leo, i sina sekone lava sa ou manatu ifo ai: “E le mafai ona e tu. O le a e tuai ai. O oe o le taitai pulefaamalumalu ma e le mafai ona e savali aua e te oo atu ua e tuai.”
Ina ua ou taunuu atu i le falelotu, sa ou toe faalogoina foi lea lava leo, “Alu e fesoasoani i le tamaitiiti lena.” Sa ou tuuina atu loa le ki o la’u taavale i se tagata o le Ekalesia e suafa ia Afasi ma fai atu i ai e alu e aumai le tamaitiiti ia te a’u. Pe a ma le 20 minute mulimuli ane, ae ou faalogoina le popo mai o lo’u tauau. Sa i fafo le tamaitiiti.
Sa pe a ma le 10 tausaga lona matua. Sa matou iloa ane ua maliu lona tama, ae o lona tina sa i le falepuipui. Sa nofo o ia i se nofoaga e sili ona matitiva o Accra i se tagata na vaaia o ia, o le sa fafagaina o ia ma maua ai se mea e moe ai. Ina ia maua lena tausiga, sa ia faatauina atu ni i’a faala i le alatele. Ae ina ua uma lea aso o faatauga, ina ua ia tago i lana taga sa ia tau ai i se pu. Sa leiloa uma lana tupe na maua. Sa vave ona ma iloaina ma Afasi afai e foi atu o ia e aunoa ma le tupe, o le a ta’u o ia o se pepelo, atonu foi e sasa ai, ona tuli ese ai lea e alu i le auala tele. O lena lava taimi o le popole lea na ou muai vaai ai ia te ia. Sa ma faatoafilemuina lona fefe, totogi atoa atu lana tupe na leiloa, ma toe ave o ia i le fale o le tagata na tausia o ia.
A o o’u alu i le fale i lena afiafi, sa ou iloaina ai ni upumoni taua se lua. Muamua, e leai se isi taimi na ou iloaina ai e silafia e le Atua i tatou taitoatasi ma o le a Ia le tuulafoaia lava i tatou; ma lona lua, sa ou iloa e tatau ona tatou gauai atu i le leo o le Agaga ma “ō loa lava”15 po o fea lava na te aveina i ai i tatou, e ui i lo tatou fefefe po o le faigata.
I se tasi aso sa fesili atu ai le au soo i le Faaola po o ai ua sili i le malo o le lagi. Sa Ia fetalai atu ia i latou ia liua, lotomaualalo, ma usiusitai e pei o tamaiti laiti. Ona Ia fetalai atu lea, “Ua sau le Atalii o le tagata e faaola i le [ua] leiloa.”16 O lena fuaiupu e tasi sa Ia faamatalaina ai la tatou misiona. E tatau ona tatou o atu i lē e laveai—i le ua leiloa, i le mulimuli, ma le faatauvaa. E le lava le aloese mai le agasala; e ao ona tatou “mafatia i lona satauro”17 ma “ia auai ma le naunautai,”18 fesoasoani i isi ia liua. Faatasi ai ma le agaalofa ma le alofa tatou te opo ai i le atalii faamaumauoa,19 tali atu i tagi a tamaiti matuaoti ua le maua se mapusaga ma aioiga a i latou o i le pouliuli ma le faanoanoa,20 ma mafatiaga o aiga puapuagatia. Na saunoa Elder Neal A. Maxwell, “E le manaomia e Satani ona fai tagata uma ia pei o Kaino po o Iuta. … Na pau lava le mea na te manaomia o le maua lea o tagata malolosi … e manatu ia i latou lava o ni tagata atamamai i mea o le lalolagi ma e le patino ni itu e tutu ai.”21
Ina ua mavae se konafesi faalesiteki talu ai nei, sa sau se alii talavou ma fesili mai ia te au, “E alofa le Atua ia te au?” Ia faamautinoa e le aunoa e o tatou olaga o le auauna atu, e leai se tasi e tuulafoai e le Atua.
O le fesili, “Se a foi se mea e avatu e le tagata e togiola a’i lona ola?” E manao Satani ia tatou faatau atu o tatou ola mo lole laau ma siamupini o le lalolagi. Ae ui o lea, o loo valaau mai le Faaola ia i tatou, e aunoa ma se tau, e lafoai a tatou agasala, ia tauave i o tatou luga Ona foliga, ma momoli atu i totonu o loto o i latou e mafai ona tatou aapa atu i ai. O lenei mea e mafai ai ona tatou maua mea uma o i ai i le Atua, lea ua ta’u mai ia i tatou e sili atu lava nai lo oa uma o lenei lalolagi.22 E mafai lava ona e vaai faalemafaufau i ai?
I sa’u malaga lata mai nei i Nikarakua, sa ou matauina ai se maa vane i totonu o le fale faatauvaa o se aiga sa matou asia. Sa faitauina, “O la’u molimau o la’u meatotino aupito faapelepele lea.” E faapena foi ia te a’u. O la’u molimau o le oa lea o lo’u agaga, ma e i le faamaoni o lo’u loto, ou te tuuina atu ia te outou la’u molimau o le ekalesia lenei o le Ekalesia moni a le Atua, o lo tatou Faaola o lona faaao lea ma e taitaia e ala mai i Lana perofeta filifilia. I le suafa o Iesu Keriso, amene.
Faaali Mau Faasino
-
1. Mataio 16:26.
-
-
3. Iakopo 4:14.
-
4. Mose 5:16.
-
5. O se fagu susu ma ona penu (tele ai le kulimi) sa totonugalemu i se feeseeseaiga i le va o le toalua o Thomas B. Marsh ma Mrs. Harris, o le sa malie e tuufaatasi a la punaoa e gaosi ai le sisi. Ina ua faasea Mrs. Harris sa le’i tuua ai e Mrs. Marsh ia penu faatasi ma le susu ae sa nofo ma tuu mo ia lava, sa faapea ona faasea ai foi Mrs. Harris ma tauaimisa ai nei fafine. Sa ave e Thomas Marsh le mataupu i le epikopo, o le sa lagolagoina Mrs. Harris. Sa alu atu mai le epikopo agai i le au fautua maualuga, i le Au Peresitene Sili, ma sa ioe uma sa sese ia Mrs. Marsh. O lenei mea sa faapea ona iu ai ina i ai se tina i le va o Thomas Marsh ma le Usoga. E le’i leva, ae tulai Thomas Marsh e molimau i luga o le faamasinoga a Misuri e faapea, sa tetee Mamona i le setete o Misuri. (Tagai ia George A. Smith, “Discourse,” Deseret News, Apr. 16, 1856, 44.)
-
6. Ina ua tuuina atu e le Perofeta o Iosefa Samita se valaauga ia Simonds Ryder e avea ma faifeautalai, sa iloa e Ryder sa sipleaina lona igoa “Rider” i le faaaliga na lomiaina. Sa le fiafia ai o ia, ma iu ai i lona liliuese ma iu ai ina auai i le faataina ma le faafulumanuina o le perofeta. Sa le’i iloa e Ryder sa masani ona faalau atu e Iosefa Samita ia faaaliga i ana tusiupu ma e leai sana vaega sa faia i le sipelaga [o lona igoa]. (Tagai Milton V. Backman Jr., The Heavens Resound: A History of the Latter-day Saints in Ohio, 1830–1838 [1983], 93–94; Donald Q. Cannon and Lyndon W. Cook, eds., Far West Record: Minutes of The Church of Jesus Christ of Latter-day Saints, 1830–1844 [1983], 286.)
-
7. I le Kenese 25, tatou te aoao ai sa faatau atu e Esau lona tofi ia Iakopo mo se potoi areto “falaoa ma le potoi areto” (verse 34).
-
8. Tagai Mataupu Faavae ma Feagaiga 19:18–19.
-
9. Tagai Mareko 10:21–22.
-
10. Alema 22:15.
-
11. Alema 22:16.
-
12. Alema 22:18.
-
13. Tagai Alema 5:14–19.
-
14. Alema 60:7.
-
15. Mareko 1:18.
-
16. Mataio 18:11.
-
17. Iakopo 1:8.
-
-
19. Tagai Luka 15:11–32.
-
20. Tagai Iosefa Samita—Talafaasolopito 1:15–16.
-
21. Neal A. Maxwell, Deposition of a Disciple (1976), 88.
-
22. Tagai Mataupu Faavae ma Feagaiga 19:38.


c: text/html

text:
MATAUPU AUTŪ | FAASAOINA O LE TUSI PAIA
Aiseā na Faasaoina ai le Tusi Paia?
O le faasaoina o le Tusi Paia ua mafai ai ona e maua ma faitau i se kopi i aso nei. Pe a e filifilia se faaliliuga lelei o le Tusi Paia, e te mautinoa o loo e faitauina se kopi maufaatuatuaina o uluaʻi tusitusiga. * Ae aiseā e mataʻina ai le faasaoina o le Tusi Paia mai i le pala, teteega ogaoga, ma le suia o le feʻau o loo iai? Aiseā e matuā tāua ai lenei tusi?
“Ua ou talitonu nei o le Tusi Paia o loo iā te aʻu o se meaalofa mai i le Atua”
E toʻatele tagata aʻoga o le Tusi Paia ua tutusa o latou manatu ma le aposetolo o Paulo, o lē na tusi: “O Tusitusiga Paia uma e mai i le agaga o le Atua.” (2 Timoteo 3:16) E latou te talitonu ua faasaoina le Tusi Paia ona o le Afioga tutasi a le Atua, ma ua faasaoina e le Atua seʻia oo mai i aso nei. Na iʻu ina filifili Faresa lea na taʻua i le mataupu muamua, e iloilo nei manatu e ala i le suʻesuʻeina o le Tusi Paia, ma na faateʻia o ia i mea na ia aʻoaʻoina. Na ia iloa ai e lē o iai i le Tusi Paia le tele o aʻoaʻoga taatele a lotu ua faapea mai o Kerisiano. Na pāʻia ai foʻi lona loto i le finagalo o le Atua mo le lalolagi, e pei ona faailoa mai i Lana Afioga.
Ua faapea mai o ia: “Ua ou talitonu nei o le Tusi Paia o loo iā te aʻu o se meaalofa mai i le Atua. Auā afai o le Atua na faia le vateatea, pe e lē o iā te ia foʻi le mana e aumaia ai ma faasaoina se tusi mo i tatou? O le teena o lenei manatu e peiseaʻī ua ou faapea atu e gata mai le mana o le Atua. Ae o ai aʻu ou te faagataina ai le mana o le Silisili Ese?”—Isaia 40:8.
^ pala. 3 Tagaʻi i le mataupu “E Faapefea Ona E Filifilia se Faaliliuga Lelei o le Tusi Paia?” i Le Olomatamata o Me 1, 2008.
Faitau Atili
Aiseā e Ao ai Ona Malamalama i le Tusi Paia?
O le toʻatele o tagata e latou te faatāua lenei tusi e paia, e aunoa ma le iloaina o aogā e latou te maua mai ai.

robotstxt: allowed

filter: keep


text:
Aiseā e Teena ai e le Atua Nisi Tatalo?
Le tali a le Tusi Paia
E iai nisi tatalo e lē tali mai i ai le Atua. Seʻi iloilo ni vala se lua e māfua ai ona teena e le Atua tatalo a se tasi.
1. E lē ōgatusa le tatalo ma le finagalo o le Atua
E lē tali mai le Atua i talosaga e feteenaʻi ma lona finagalo, po o mea o loo ia faafinagaloina, ia o loo taʻua i le Tusi Paia. (1 Ioane 5:14) O se faaaʻoaʻoga, ua taʻua i le Tusi Paia e aua tatou te matapeʻapeʻa. O le taalo i taaloga faitupe e faaauilumaina ai le matapeʻapeʻa. (1 Korinito 6:
2. O le tagata o loo tatalo atu e fouvale
E lē faafofoga mai le Atua iā i latou e maumauaʻi e faatigā iā te ia, e ala i a latou gaoioiga e fai. O se faataʻitaʻiga, na fetalai le Atua i ē na faapea atu o loo auauna iā te ia ae sa gaoioi ma le fouvale: “
E tusa lava pe tele ni a outou tatalo e fai, ou te lē faalogo atu lava i ai; auā ua tutumu o outou lima i le faamasaatoto.” (Isaia 1:15) Ae afai na suia o latou ala ma toe “
faalelei” ma le Atua, o le a tali mai la o ia pe a latou tatalo atu iā te ia.—Isaia 1:18.


text:
VITAKA IR KO, UABPepa pisinisi tafailagi
VITAKA IR KO, UAB
Design stair, Faamalama sills, Fausiaina, esetete moni, Fireplaces, Fireplaces +16
Faafanua
Gaoioiga vaega
Design stair, Faamalama sills, Fausiaina, esetete moni, Fireplaces, Fireplaces, Gaosi stone, Initeria sills faamalama, Maʻa i fafo, Malosiaga ma punaoa faalenatura, Masini, meafaigaluega, Oloa eletise, Oloa stone, Products stone, Sauāina, Sills faamalama i fafo, Sitepu, Teuteu stone, Tini stair, Toega stone, Vaaiga, Vaeluaina stone
Qr code
vCard
Website
Igoa nofoaga: Pagrindinis | Akmens fabrikas


text:
Mataupu 26
E toatele tagata o le Ekalesia ua taitai atu i le agasala e tagata lē talitonu—Ua folafola mai ia Alema le ola e faavavau—O i latou o e salamo ma papatiso latou te maua le faamagaloga—O tagata agasala o le Ekalesia o e ua salamo ma taʼutino atu a latou agasala ia Alema ma le Alii o le a faamagaloina; a lē o lea, o le a lē faitauina i latou faatasi ma tagata o le Ekalesia. E tusa o le 120–100 T.L.M.
1 O lenei sa oo ina sa toatele tupulaga faiaʼe sa lē mafai ona malamalama i upu a le tupu o Peniamina, ona o ni fanau laiti i latou i le taimi na saunoa mai ai o ia i lona nuu; ma sa latou lē talitonu i uputuu a o latou tamā.
2 Sa latou lē talitonu i mea sa tautalagia e uiga i le toetutu mai o e ua oti, pe sa latou talitonu foi e uiga i le afio mai o Keriso.
3 Ma o lenei ona o lo latou lē talitonu sa lē mafai ai ona latou amalamalama i le afioga a le Atua; ma sa faamaaa o latou loto.
4 Ma sa latou lē fia papatiso; pe sa latou fia auai foi i le ekalesia. Ma sa avea i latou o ni tagata ese e tusa ma lo latou faatuatuaga, ma sa faapea ona latou tumau ai mai lena taimi, i lo latou tulaga afaaletino ma tumu i le agasala; ona sa latou lē fia valaau atu i le Alii lo latou Atua.
5 Ma o lenei i le nofoaiga a Mosaea, sa lē tusa lo latou toatele ma le afa o tagata o le Atua; ae ona o afevaevaeaiga sa i ai i totonu o le au uso, sa oo ina atili faatoateleina ai i latou.
6 Ona sa oo ina latou faaseseina le toatele o e sa i ai i le ekalesia, ia latou upu taufaasee, ma faaoso i latou ia latou faia agasala e tele; o lea sa tatau ai ia te i latou o e na faia le agasala, o e sa i ai i le ekalesia, ona aaʼoaʼia e le ekalesia.
7 Ma sa oo ina aumai i latou i luma o faitaulaga, ma sa tuu atu i latou i luga i faitaulaga e aoao; ma sa aumai i latou e faitaulaga i luma o Alema, o ia o le afaitaulaga sili.
8 O lenei sa tuu atu e le tupu o Mosaea ia Alema le pule i luga o le ekalesia.
9 Ma sa oo sa lē iloa e Alema e uiga ia te i latou; peitai sa i ai ni molimau e toatele faasaga ia te i latou; ioe, sa tutu le nuu ma molimau atu i le tele o a latou amioletonu.
10 O lenei sa lei i ai se mea faapea na tupu muamua mai i le ekalesia; o lea na atuatuvale ai Alema i lona agaga, ma sa faia e ia ia aumai i latou i luma o le tupu.
11 Ma sa fai atu o ia i le tupu: Faauta, o le toatele nei o e ua matou aumai i ou luma, o e ua tuuaʼi e o latou uso; ioe, ma sa maua i latou o latou faia amioletonu eseese. Ma ua latou lē salamo ia latou amioletonu; o lea ua matou aumai ai i latou i ou luma, ina ia mafai ona e faamasino i latou e tusa ma a latou solitulafono.
12 Peitai sa fai atu le tupu o Mosaea ia Alema: Faauta, ou te lē faamasinoina i latou; o lea ou te atuu atu ai i latou i ou lima ia faamasinoina.
13 Ma o lenei sa toe atuatuvale le agaga o Alema; ma sa alu atu o ia ma ole atu i le Alii po o le a le mea e tatau ona ia faia e uiga i lenei mataupu, ona sa mataʼu o ia neʼi fai e ia se mea sese i le silafaga a le Atua.
14 Ma sa oo ina ua uma ona ia sasaa atu lona agaga atoa i le Atua, sa oo mai le siufofoga o le Alii ia te ia, ua fetalai mai:
15 Amuia lava oe, Alema, ma amuia foi i latou o e na papatiso i avai o Mamona. Ua e manuia ona o lou efaatuatua tele i nao upu a laʼu auauna o Apinati.
16 Ma amuia foi i latou ona o lo latou faatuatua tele i nao upu na e tautala atu ia te i latou.
17 Ma amuia lava oe ona ua e faatuina se aekalesia i totonu o lenei nuu; ma o le a faatumauina i latou, ma o le a avea i latou ma oʼu nuu.
18 Ioe, amuia lava lenei nuu o e ua loto e tauave loʼu aigoa; ona o loʼu igoa o le a valaau ai i latou; ma o ā aʼu i latou.
19 Ma ona ua e fesili mai ia te aʼu e uiga i lē ua solitulafono, ua e manuia.
20 O oe o laʼu auauna; ma Ou te osifeagaiga ma oe o le a e maua le aola e faavavau; ma ia e auauna mai ia te aʼu ma alu atu i loʼu igoa, ma faapotopoto faatasi mai aʼu mamoe.
21 Ma o ia o lē e faalogo mai i loʼu leo o le a avea ma aʼu amamoe; ma o ia ia outou talia i le ekalesia, ma o le a Ou talia foi o ia.
22 Aua faauta, o laʼu ekalesia lenei; soo se tasi e apapatiso ia papatisoina i le salamo. Ma o soo se tasi tou te talia, ia talitonu i loʼu igoa; ma o ia o le a Ou efaamagalofuaina.
23 Ona o Aʼu o lē ua aaveina i oʼu luga agasala a le lalolagi; ona o Aʼu o lē na efoafoaina i latou; ma o Aʼu o lē na te tuu atu ia te ia o lē e talitonu e oo i le iuga, se nofoaga i loʼu lima taumatau.
24 Aua faauta, o loʼu igoa ua valaau ai i latou; ma afai latou te ailoa aʼu o le a latou o mai, ma o le a latou maua se nofoaga e faavavau i loʼu lima taumatau.
25 Ma e oo a ili mai le pu lona alua, ona o mai lea o i latou o e sa lē eiloaina lava aʼu ma o le a tutu i oʼu luma.
26 Ma o le a latou iloa i le taimi lena o Aʼu o le Alii lo latou Atua, o Aʼu o lo latou Togiola; peitai sa latou lē mananao e togiolaina i latou.
27 Ma o le a Ou taʼutino atu ia te i latou i le taimi lena sa Ou lē ailoaina lava i latou; ma o le a latou eo atu i le iafi e faavavau ua saunia mo le tiapolo ma ana agelu.
28 O lea Ou te fai atu ai ia te oe, o ia o lē e lē afaalogo mai i loʼu leo, o ia lava lea ia outou lē taliaina i laʼu ekalesia, ona o ia lea o le a Ou lē taliaina i le aso gataaga.
29 O lea Ou te fai atu ai ia te oe, Alu ia; ma o soo se tasi e solitulafono faasaga mai ia te aʼu, ia e afaamasinoina o ia e etusa ma agasala ua faia e ia; ma afai e itaʼutino mai e ia ana agasala i luma o oe ma aʼu, ma osalamo ma le faamaoni o lona loto, ia e ufaamagaloina o ia, ma o le a Ou faamagaloina foi o ia.
30 Ioe, ma o le atele o taimi e esalamo ai loʼu nuu ʼOu te faamagalo ai i latou ia latou solitulafono faasaga mai ia te aʼu.
31 Ma ia outou afaamagalo foi le tasi i le isi ia outou solitulafono; aua e moni Ou te fai atu ia te oe, o ia o lē e lē faamagalo atu i solitulafono a lē la te tuaoi ae fai mai o ia ua salamo o ia, o ia lava lea ua aumai e ia o ia lava i lalo i le taʼusalaga.
32 O lenei Ou te fai atu ia te oe, Alu ia; ma o soo se tasi e lē fia salamo i ana agasala, o ia lava lea ia lē faitauina i totonu o loʼu nuu; ma ia tausia lenei mea mai le taimi nei i luma.
33 Ma sa oo ina ua uma ona faalogo o Alema i nei upu sa tusi e ia i lalo ina ia mafai ona maua e ia, ma ina ia mafai ona faamasino e ia tagata o lena ekalesia e tusa ma poloaiga a le Atua.
34 Ma sa oo ina alu atu Alema ma faamasino i latou o e na maua i le amioletonu, e tusa ma le afioga a le Alii.
35 Ma soo se isi sa salamo ia latou agasala ma ataʼutino mai i latou, o i latou ia na faitau e ia i totonu o tagata o le ekalesia.
36 Ma o i latou o e sa lē fia taʼutino mai a latou agasala ma salamo ia latou amioletonu, o i latou lava ia sa lē faitauina i totonu o tagata o le ekalesia, ma sa asoloiesea o latou igoa.
37 Ma sa oo ina pulea e Alema mataupu uma o le ekalesia; ma sa amata ona latou toe maua o le filemu ma le manuia tele i mataupu o le ekalesia, ma savavali ma le faaeteete i luma o le Atua, ma talia le toatele, ma papatiso le toatele.
38 Ma o lenei o nei mea uma sa faia e Alema ma ona uso-a-auauna o e sa taitai i luga o le ekalesia, ma savavali ma le filiga atoa, ma aoao atu le afioga a le Atua i mea uma, ma mafatia i ituaiga uma o puapuaga eseese, ma sauaina e i latou uma o e sa lē auai i le ekalesia a le Atua.
39 Ma sa latou timaʼia o latou uso; ma sa atimaʼia foi i latou uma taitoatasi, i le afioga a le Atua, e tusa ma ana agasala, po o agasala na ia faia, ma poloaiina e le Atua ia etatalo e lē aunoa, ma ia avatu le ifaafetai i mea uma.


text:
The Tower of Babel (Genesis 11: 1-9)
Faka futuna (Futunan)
Tule o Papele
- Na masau tasi le malama nei katoa, mo kupu tatau.
- Na lotou mavae loa mei le potu esite, o lotou maua loa se kele laumalie i le fenua ko Sinea, ti na lotou nonofo loa i ai.
- Na lotou pati loa: Tou tutuu ki aluga ! Tou fai ni piliki, ti tou tao latou i le afi. Ti na lotou fakaaoga loa le piliki ko le fatu, ti mo le kele pupulu ko le sima.
- Na lotou toe pati loa: Tou tutuu ki aluga, ti tou fakatuu se kolo mo se tule leia e tau lona tumutumu ki le lagi; ke logo ai lotatou igoa, ti ke aua na tou mavetevete loa i aluga o le malama nei katoa.
- Na ifo loa le Eteleno o tio ki le kolo mo le tule leia na fakatuu e vosa o tagata.
- Ti na pati loa le Eteleno: Ko leinei, e lotou nofo ko se kakai e tasi, ti e lotou masau ki se pati e tasi, ti ko leinei le nea kua lotou kamata fau; i le temi nei e leaise nea leia e toe taofi ia loa latou i le fakasoko o nea fuli ala e lotou loto loa ki ai.
- Koia tou ifo o veuki ai lalatou masau, ke aua na lotou toe felogoi ia latou.
- Ti na fakamavetevete loa latou e le Eteleno i aluga o le malama nei katoa; ti na lotou taofi loa i ai le fakatuu o le kolo.
- Koia leia na tuku ai loa ki le kolo lena na veuki ai e le Eteleno le masau o le malama nei katoa, ti ko le ganea lena na fakamavetevete ai latou e le Eteleno i aluga o le malama nei katoa.
Source: Tosi Tapu. La Sainte Bible. Fakafutuna - traduction
en futunien.. Société Biblique de Genève, 2000.
Contributed by Wolfgang Kuhl
Futunan is a Polynesian language spoken in Futuna Island in Wallis
and Futuna, and in New Caledonia by about 5,000 people.
Information about Futunan |
Numbers |
Tower of Babel
Tower of Babel in Polynesian languages
Futunan,
Kapingamarangi,
Hawaiian,
Māori,
Niuean,
Rarotongan,
Sakao,
Samoan,
Tahitian,
Tongan,
Tuvaluan
Other Tower of Babel translations
By language |
By language family


text:
O e taina pea ma tamatamai lima e lua? Aua e tatau ona e vaai i lou piano pea i luma keystroke uma?
Ia, o le tago taina Suesue a saoloto, e faapea tagata e faaaogāina-faauo website aoaoina ua fuafuaina e fesoasoani ia te oe e aoao, faiga ma faaleleia ai lou taina saosaoa ma le sao. O le taimi lava e mafai ona e paʻi atu i le ituaiga o le a le manaomia ona e vaai i le piano e maua ai le tusi e te manao e taina ma o le a mafai foi ona e taina i se saoasaoa tele vave tele!
Tago taina o se auala lea e faavae i le manatua maso ae le o luma. O lenei auala e mafai ai ona e ausia ai le tele saoasaoa tele atu o faamatalaga tusia, aemaise lava pe afai e tatau ona e transcribe mau mai isi ata.
Taina ai ma le auala taina paʻi matua faaleleia lou fua komepiuta; e faateleina ai le saoasaoa ulufale faamatalaga ma, pe a mafai, faaitiitia le vaivai ma le manua i le mata.
O loo paʻi taina Suesuega 15 lesona, o se saosaoa tofotofoga ma taaloga mai lea e mafai ona e aoao e ta lea laasaga ma lea laasaga, mataitu lou lava alualu i luma ma maua ai le fiafia!


text:
Vitiō mo Faatomuaga o Tusi o le Tusi Paia
O faamatalaga moni e faatatau i tusi taʻitasi o le Tusi Paia.
Faatomuaga o le Tusi o Esera
Na tausisi Ieova i lana folafolaga e faasaʻoloto ona tagata mai i le ave faapagota i Papelonia, ma toe faafoʻisia le tapuaʻiga moni i Ierusalema.
Faatomuaga o le Tusi o Neemia
O le tusi o le Tusi Paia o Neemia, ua saunia mai ai lesona tāua mo tagata tapuaʻi moni uma i aso nei.
Faatomuaga o le Tusi o Eseta
O mea mataʻina na tutupu i aso o Eseta, o le a faamalosia ai lou faatuatua e iai iā Ieova le Atua le mana, e laveaʻia ai ona tagata mai i faigatā i aso nei.
Faatomuaga o le Tusi o Iopu
O i latou uma e alolofa iā Ieova o le a tofotofoina. O le tala iā Iopu ua mautinoa ai e mafai ona tumau lo tatou faamaoni, ma lagolagoina le pule silisili ese a Ieova.
Faatomuaga o le Tusi o Salamo
O loo lagolagoina e le tusi o Salamo le pule silisili ese o Ieova, fesoasoani ma faamāfanafana i ē e alolofa iā Ieova, ma faailoa mai le auala o le a suia ai le tulaga o le lalolagi e ala i lona Malo.
Faatomuaga o le Tusi o Faataoto
Ia aʻoaʻo e faatatau i le taʻitaʻiga a le Atua i vaega uma o le olaga—mai lava i faiga faapisinisi seʻia oo i mataupu faaleaiga.
Faatomuaga o le Tusi o Failauga
Ua faamatilatila mai e le tupu o Solomona mea e sili ona tāua i le olaga, ma faaeseese mai i mea e feteenaʻi ma le atamai mai i le Atua.
Faatomuaga o le Tusi Pese a Solomona
Ua faamatalaina le alofa moni o le teine Sulami i le leoleo mamoe “o le afi mū saesae a Ioa.” Aiseā?
Faatomuaga o le Tusi o Isaia
E saʻo aʻiaʻi valoaga o le tusi o Isaia lea e mafai ona faamalosia ai lo tatou maufaatuatuaina o Ieova, o Lē e na te faataunuuina folafolaga ma o le Atua o lo tatou faaolataga.


text:
Faafesootaʻi Mai i Matou
E matou te fiafia e fesoasoani iā i latou e naunau i le Tusi Paia ma la matou galuega o loo faia i le lalolagi aoao. Ia faafesootaʻi Molimau a Ieova i lou vaipanoa e ala i se tasi o auala o loo taʻua i inei.
Vili pe tusi mai iā i matou e faaaogā ai faamatalaga o loo taʻua i lalo
Initonesia
Saksi-Saksi Yehuwa Indonesia
APL Tower 31st Floor
Jl. S. Parman Kav. 28
Jakarta 11470
INDONESIA
+62-21-2986-0800
Itula e Tatala ai le Ofisa
Aso Gafua i le Aso Faraile
8:00 a.m. i le 5:00 p.m.


text:
TALAAGA O LE SOIFUAGA
Talia Aʻoaʻoga Moni o le Tusi Paia e Aunoa ma ni Lima
Pe a tau paʻū se tagata e taumafai e pipii atu i se mea. Peitaʻi e lē mafai ona ou faia lenā mea auā e leai ni oʻu lima. I le fitu o oʻu tausaga na tipi ese ai oʻu lima ina ia faasaoina ai loʻu ola.
E 17 tausaga o loʻu tinā ina ua ou fanau i le 1960. Na alu ese loʻu tamā mai i lo matou aiga i le taimi ou te leʻi fanau mai. Na matou nonofo faatasi ma loʻu tinā ma ona mātua i Burg, o se aai laʻitiiti i se vaega na avea muamua ma malo faatemokalasi o Siamani, po o Siamani i Sasaʻe. O le toʻatele o tagata i inā e lē talitonu e iai se Atua ma o le talitonuga foʻi lenā a lo matou aiga. E leʻi iai se uiga o le Atua iā i matou.
A o oʻu tuputupu aʻe, na ou fiafia i le naunau mai o le tamā o loʻu tinā iā te aʻu. Na ma galulue faatasi e faia le tele o mea, e pei o le faatonuina o aʻu e aʻe i laau e tipi ese lālā. Sa ou fiafia e fai na mea a o oʻu laʻitiiti. Sa fiafia loʻu olaga ma e leʻi iai se mea na ou popole i ai.
NA SUIA LOʻU OLAGA ONA O SE FAALAVELAVE
I le fitu o oʻu tausaga na tupu ai se faalavelave. E leʻi leva ona amata laʻu vasega lua i le aʻoga. A o oʻu toe foʻi i le fale, na ou aʻe ai i se pou eletise. Ina ua 25 futu (8 mita) le maualuga ua ou oo i ai, ae faafuaseʻi loa ona ou sipaka ma ou lē iloa ai se mea. Ina ua ou teʻi ane i le falemaʻi, ou te leʻi lagonaina se mea i oʻu lima. Na matuā mū leaga oʻu lima, ma o le leaga o oʻu manuʻa na manaʻomia ai ona tipiese oʻu lima ina ia aua neʻi oo atu le ona i loʻu toto. Na matuā mafatia loʻu tinā ma ona mātua. Ae talu ai o loʻu laʻitiiti tele i lenā taimi, ou te leʻi malamalama lelei ai i aafiaga o le a iai i loʻu olaga ona o le leai o ni oʻu lima.
Na ou toe alu i le aʻoga ina ua ou teʻa mai i le falemaʻi. Na ula tamaiti iā te aʻu, tulei solo, ma tauʻai aʻu ona e lē mafai ona ou puipuia aʻu lava. Na ou tigā ona o a latou faamatalaga lē alofa ma taufaifai. Mulimuli ane, na ave aʻu i se aʻoga mo ē e lē atoatoa le malosi o le tino i Birkenwerder. Talu ai sa mamao le aʻoga mai i lo matou aiga, sa faigatā ai i loʻu tinā ma ona mātua ona asiasi mai iā te aʻu. E na o taimi lava e fai ai tuuaga a le aʻoga ou te oo ai i lo matou aiga. Mo le isi sefulu tausaga na sosoo ai, na ou ola aʻe e aunoa ma loʻu tinā ma mātua o loʻu tinā.
OLA AʻE E AUNOA MA NI LIMA
Na ou aʻoaʻoina le auala e faia ai isi galuega e faaaogā ai oʻu vae. Pe e mafai ona faaata i lou mafaufau le taumafai e ʻai se meaʻai ae faaaogā ou tamatamaʻi vae e uu ai se tui po o se sipuni? Na mafai lava ona ou aʻoaʻoina lenā tomai. Na ou aʻoaʻoina foʻi le fufuluina o nifo ma selu le ulu e faaaogā ai oʻu tamatamaʻi vae. Na faaaogā foʻi oʻu tamatamaʻi vae e fai ai taga a o talanoa atu i tagata. Ioe, na faia e oʻu vae galuega na tatau ona faia e oʻu lima.
Ina ua avea aʻu o se talavou na ou fiafia e faitau i talafatu e faavae i faiga faasaienisi. O isi taimi e faaata ai i loʻu mafaufau le iai o ni oʻu lima e pei o se masini, lea e mafai ona ou faia ai so o se mea. I le 14 o oʻu tausaga na amata ai ona ou ulaula. Na ou manatu e maua ai faalogona mautinoa ma pei ai aʻu o isi tagata. E tai pei o loo oʻu fai atu: ʻE mafai foʻi ona ou faia le mea lenā. O ē ulaula, o tagata ia ua matutua e tusa pe iai ni lima pe leai.’
Na faaalu le tele o loʻu taimi e auai ai i faalapotopotoga eseese. Na avea aʻu o se sui o le faalapotopotoga mo talavou e taʻua o le Free German Youth, lea na faatupeina e le malo. Na ou galue ai o se failautusi, o se tulaga aloaʻia i sui o lea faalapotopotoga. Na ou auai foʻi i se vaega o tagata e fiafia e pepese, tusia solo, faapea taaloga mo ē e lē atoatoa le malosi o le tino. Ina ua māeʻa ona ou aʻoaʻoina se tomai, ona amata lea ona ou galue i se kamupani i lo matou nuu. A o oʻu tuputupu aʻe na tele lava ina fai oʻu lima faapipii, talu ai na ou manaʻo ia atoatoa loʻu malosi e pei o isi tagata.
TALIAINA O AʻOAʻOGA A LE TUSI PAIA
I se tasi aso a o oʻu faatali mo le nofoaafi e alu ai i le galuega, na sau ai se tamāloa ma talanoa mai iā te aʻu. Na ia fesili mai pe mafai ona faaata i loʻu mafaufau e mafai e le Atua ona toe faia ni oʻu lima. Na ou lē mautonu. O le mea moni na ou manaʻo e toe iai ni oʻu lima, ae e faigatā tele ona ou talitonu pe moni na faamatalaga. I le avea ai o sē e lē talitonu e iai se Atua, na ou mautinoa ai e leai lava se Atua. Talu mai lenā aso na ou iloa le auala e ʻalofia ai lenā tamāloa.
I se taimi mulimuli ane, na valaaulia ai aʻu e se tamaʻitaʻi e ma te faigaluega faatasi e asiasi atu i lona aiga. A o inu la matou ti, na talatalanoa mai ona mātua e faatatau iā Ieova le Atua. O le taimi muamua lea ua ou faalogo ai e iai se suafa o le Atua. (Salamo 83:18) Peitaʻi ou te leʻi fia talitonu i lea manatu ma ou faapea ifo: ʻE leai se Atua e tusa po o ai lona suafa. O le a ou faamaonia atu le sesē o nei tagata.’ O loʻu mautinoa i oʻu talitonuga na ou malie ai e fai saʻu suʻesuʻega faale-Tusi Paia. Ae na faateʻia aʻu ina ua lē mafai ona ou faamaonia atu e leai se Atua.
Na faasolosolo lava ona suia oʻu manatu e faatatau i le iai o se Atua, a o matou iloiloina valoaga o le Tusi Paia. E tele valoaga ua faataunuuina e ui lava na tusia i le faitau selau po o le faitau afe foʻi o tausaga ua mavae. I se tasi o a matou suʻesuʻega faale-Tusi Paia, na matou faatusatusa ai mea o loo tutupu i le taimi lenei i le lalolagi ma valoaga o loo i le Mataio mataupu e 24, Luka mataupu e 21, ma le 2 Timoteo mataupu e 3. E pei lava ona fesoasoani i se fomaʻi le iloaina o āuga o se faamaʻi ina ia iloa ai le maʻi, na fesoasoani foʻi iā te aʻu mea o loo taʻua i na valoaga e iloa ai, o loo tatou ola i le vaitaimi ua taʻua i le Tusi Paia o “aso e gata ai.” * Na faateʻia aʻu i lenei mea. O lea ua ou vaaia le faataunuuga o nei valoaga.
Na ou mautinoa o mea na ou aʻoaʻoina o aʻoaʻoga moni. Na amata ona ou tatalo iā Ieova le Atua ma tuu laʻu ulaula e ui lava ua silia ma le sefulu tausaga o malosi laʻu ulaula. E pe ā ma se tausaga na faaauau ai laʻu suʻesuʻega. Iā Aperila 27, 1986, na papatisoina faalilolilo ai aʻu i se tapu taʻele, talu ai o le taimi lenā o loo faasā Molimau a Ieova i Siamani i Sasaʻe.
FESOASOANI I ISI
Talu ai sa faasā Molimau a Ieova, na matou feiloaʻi ai i ni vaega lāiti i fale o isi aiga Molimau a Ieova, ma e lē toʻatele ni Molimau na ou masani ai. Ae na faateʻia aʻu ina ua faatagaina aʻu e leoleo ma alii o le malo ou te malaga atu i Siamani i Sisifo lea e leʻi faasāina ai le galuega. O le taimi muamua lea ua mafai ai ona ou auai i tauaofiaga faale-Tusi Paia, ma feiloaʻi ai ma le faitau afe o oʻu uso ma tuafāfine. O se mea uigaese lenei mea.
Ina ua aveese le pa i Perelini, na faataga ai loa le iai o Molimau a Ieova i inā. O lea na matou saʻoloto ai e tapuaʻi iā Ieova le Atua. Na ou manaʻo e faateleina soʻu sao i le galuega talaʻi. Peitaʻi na ou faatalatū e talanoa atu i tagata ou te lē masani ai. Na ou lagona le leai o se aogā ona o le lē atoatoa o le malosi o loʻu tino, faapea le taimi atoa na ou ola aʻe ai i se nofoaga mo ē e lē atoatoa le malosi o le tino. Ae i le 1992 na ou faataʻitaʻia ai le talaʻi mo le 60 itula i le masina. Na mafai ona ou ausia lea vala ma na ou maua ai le fiafia. O lea na ou filifili ai e faia faapea i masina taʻitasi, ma na mafai ona faaauau mo le isi tolu tausaga.
Ou te manatua upu o loo i le Tusi Paia: “Po o ai ea o vaivai, ma po ou te lē vaivai ai foʻi?” (2 Korinito 11:29) O loo iai loʻu leo ma o loo gaoioi pea loʻu mafaufau. O lea, ou te taumafai i le mea e gata ai e fesoasoani i isi e ui i loʻu tulaga. O le leai o ni oʻu lima ua mafai ai ona ou malamalama lelei i faalogona o i latou e lē atoatoa le malosi o le tino. Ou te malamalama i le faalogona o le manaʻo e fai se mea ae e lē mafai. Ou te taumafai e faalaeiau i latou e iai na faalogona. O le fesoasoani i isi i lenā auala ua maua ai loʻu fiafia.
E FESOASOANI MAI IEOVA IĀ TE AʻU I ASO TAʻITASI
O le mea moni, e iai taimi ou te lagona ai le lotovaivai. E pau lava le mea ou te manaʻo ai o le toe atoatoa lea o loʻu malosi. E mafai ona ou faia le tele o galuega masani o le aso, ae e tele le taimi, taumafaiga, ma le malosi e alu ai. O le faaupuga e masani ona ou faia i aso taʻitasi: “O mea uma lava, ua ou maua le malosi mai iā te ia o lē na foaʻi maia iā te aʻu le mana.” (Filipi 4:13) I aso taʻitasi e aumai ai e Ieova le malosi ou te manaʻomia ina ia fai ai galuega masani o le aso. Ua ou iloa e leʻi iai lava se taimi e leʻi fesoasoani mai ai Ieova iā te aʻu. O le māfuaaga lea ou te manaʻo ai e auauna pea iā te ia.
Ua faamanuiaina aʻu e Ieova i le mauaina o se aiga, o se mea ou te leʻi mauaina i le taimi a o oʻu laʻitiiti, ma le taimi a o oʻu talavou. Ua ou maua foʻi se avā e amiolelei ma alofa faapelepele e igoa iā Elke. E lē gata i lea, ua avea foʻi le faitau miliona o Molimau a Ieova ma oʻu uso ma tuafāfine faaleagaga, o se ʻauaiga i le lalolagi aoao.
Ua faamāfanafanaina foʻi aʻu i le folafolaga a le Atua e faatatau i le parataiso, lea o le a ia faia ai “ia fou mea uma lava” e aofia ai ma oʻu lima. (Faaaliga 21:5) E faigofie ona ou malamalama i lea folafolaga pe a ou manatunatu i galuega sa faia e Iesu a o iai i le lalolagi. Na vave ona ia faamālōlōina ē pipili, ma faamālōlōina se tamāloa na tipiese lona taliga. (Mataio 12:13; Luka 22:50, 51) O folafolaga a Ieova ma vavega a Iesu ua ou mautinoa ai, e lē o toe umi ona faafoʻisia lea o loʻu malosi atoa.
Peitaʻi o le faamanuiaga sili o le aʻoaʻoina lea e faatatau iā Ieova le Atua. Ua avea Ieova ma loʻu malosi, ua avea foʻi o ia ma oʻu tamā, o laʻu uō, ma lē e faamāfanafanaina aʻu. E tutusa oʻu faalogona ma faalogona o Tavita o lē na faapea mai: “O Ieova o loʻu malosi . . . ua [ia] fesoasoani mai iā te aʻu, o le mea lea ua olioli ai loʻu loto.” (Salamo 28:7) Ou te manaʻo e tumau i lenei aʻoaʻoga moni matagofie i loʻu olaga atoa. Ou te taliaina e tusa lava pe leai ni oʻu lima.
^ pala. 17 Mo nisi faamatalaga e faatatau i le faailoga o aso e gata ai tagaʻi i le mataupu e 9, “Po ua Tatou Ola i ʻAso e Gata Ai’?” i le tusi O ā Aʻoaʻoga Moni a le Tusi Paia? lomia e Molimau a Ieova ma e maua foʻi i le www.jw.org/sm.


text:
TO’A 17 AU FAAUU AOGA FAA FAIFEAU KANANA FOU SEMINARE
E toa 17 alii ma tamaitai na faauu mai i le aoga faa faifeau a Kanana Fou Seminare i Tafuna, e pei ona faataunuuina ai i le aso 9 Iulai i le laumua a le ekalesia, ina ua latou ausia agavaa faapitoa.
E to’afa sui ua ausia agava’a e taua’aoina ai latou fa’ailoga BD ma sa tusia latou Thesis:
- Susuga Harold Eveni ma le Faletua Evelyn Mamoe mai Oakland i le Pulega San Francisco ma le Matagaluega a Kalefonia i Matu.
- Aaron Moeaga mai le Ekalesia Kerisiano i Tuvalu, ae o lo’o fa’amautu i le Ekalesia i Ma’ama’a, Nu’uuli.
- Iotamo Falealili ma le faletua o Tuloa Falealili mai le Ekalesia i Alaska mai le Pulega fo’i a Alaska ae o le matagaluega a Amerika i Matu.
- Liusamoa ma Dora Simolea mai le Ekalesia i Fitiuta, mai le Pulega a Fale-Ta’u mai le matagaluega a le Manu’atele.
E to’aono le a’u fa’au’u na maua fa’ailoga “Bachelor of Divinity with Emphasis on Ministry & Personality”:
- Ioane ma Tina Peleti mai le Ekalesia a Faga’itua mai le Pulega a Sua mai le Matagaluega a Sasa’e.
- Pesamino ma Debrianne Tuitea mai le Ekalesia a Masausi mai le Pulega a Sua mai le Matagaluega a Sasa’e.
- Siavao & Taumesina Iese mai le Ekalesia a Alofau mai le Pulega a Sa’ole mai le matagaluega a Sasa’e.
- Tata Falaile mai le Ekalesia Kerisiano i Tuvalu i Vaitupu, ae o lo’o fa’amautu i le Ekalesia i Leone.
- Esera Mose mai le Ekalesia i Atu’u mai le Pulega a Fagaloa mai le matagaluega Tutotonu.
-Talosaga ma Eseta Patea mai le ekalesia a Ierusalema Fou i Faga’ima, Pulega a Itu’au mai le Matagaluega Tutotonu.
O sui fa’au’u uma na taua’aoina latou fa’ailoga “Dachelor of Divinity on Bible & Theology” e aofia ai:
-Tuloa ma Iotamo Falealili mai le Ekalesia i Alaska, pulega a Alaska mai le Matagaluega a Amerika i Matu.
- Rae ma Ausage Lelili’o mai le Ekalesia i Petesa Uta, mai le Pulega a Itu’au, mai le Matagaluega Tutotonu.
- Iese ma Sunema Opetaia mai le ekalesia i Waianae, i le pulega a Hawaii i Sisifo mai le matagaluega a Hawaii.
- Sepusi ma Taumalatou Taito, mai le Ekalesia i Sunnyvale, mai le Pulega a Santa Clara i le Matagaluega a Kalefonia i Matu.
- Amen Tukumoeatu mai le Ekalesia Areto o le Ola mai le Pulega Hawaii i Sasa’e mai le Matagaluega a Hawaii.
- Stephen Tukumoeatu mai le Ekalesia Areto o le Ola mai le Pulega a Hawaii i Sasa’e mai le Matagaluega a Hawaii, ae o lo’o fa’amautu lenei a’oa’o i le Ekalesia i Petesa Tai.
- Alama Solofa mai le Ekalesia Petesa Uta mai le Pulega a Ituau mai le Matagaluega Tutotonu.
O i latou uma nei ua fa’amanuiaina, ua tatalia ni nu’u o nisi, ae o nisi fo’i o le a fa’aauau sailiiliga i mataupu silisili mo nisi fa’ailoga maualuluga fo’i. O nisi e fia auina atu mo le fa’alauteleina o tomai i Univesite ma Kolisi fa’afaife’au i fafo e a’otauina ai mo tofi faia’oga mo Seminare i ni tausaga o lumana’i o le Ekalesia ma lana Seminare Fa’afaife’au.


text:
MATAUPU 133
Ua Sauniunia ma Tanuina le Tino Maliu o Iesu
MATAIO 27:57–28:2 MAREKO 15:42–16:4 LUKA 23:50–24:3 IOANE 19:31–20:1
UA AVEESE LE TINO O IESU MAI I LE LAAU
UA SAUNIUNIA LE TINO O IESU MO LE TANUGA
E TAUNUU ATU FAFINE UA LEAI LE TINO MALIU O IESU I LE TUUGAMAU
Ua faasolo i le afiafi o le Aso Faraile Nisani 14. Pe a goto le lā, ona amata loa lea o le Sapati iā Nisani 15. O lea ua maliu Iesu, ae o loo feola pea tagata faomea e toʻalua o loo i ona autafa. E tusa ai ma le Tulafono, e lē tatau ona ʻtuua ni tino oti i luga o le laau i le pō atoa,’ ae e tatau ona ʻtanuina i lenā lava aso.’—Teuteronome 21:22, 23.
E taʻua foʻi le Aso Faraile o le aso o le Sauniuniga, ona e saunia ai e tagata meaʻai, ma faamāeʻa isi galuega e lē mafai ona tuu seʻia uma le Sapati ona faatoʻā fai lea. Pe a goto le lā, ona amata loa lea o le Sapati “sili.” (Ioane 19:31) O le māfuaaga e taʻua ai o le Sapati “sili,” ona o Nisani 15 o le aso muamua lea o le Tausamiga o Falaoa e Lē Faafefeteina, lea e fitu aso le umi. O le aso muamua foʻi o lenā tausamiga e avea o se aso Sapati, e tusa po o le ā le aso e paʻū i ai. (Levitiko 23:5, 6) Ae o le taimi lenei, o lea ua paʻū le aso muamua o lenā tausamiga, i le aso foʻi lea e paʻū iai le aso o le Sapati faalevaiaso.
O lea, ua talosaga atu ai tagata Iutaia iā Pilato e gauia vae o Iesu ma tagata faomea e toʻalua, ina ia vave ai ona feoti i latou. O lenā faiga o le a leai ai so latou malosi e tutū saʻo ai, ma lē mafai ai ona mānava. Ua ō atu nei fitafita ma gauia vae o tagata faomea e toʻalua. Peitaʻi, ua latou lē gauia aao o Iesu, ona e foliga mai ua maliu o ia. O lea, ua faataunuuina ai le Salamo 34:20: “E leoleo e ia o ona ivi uma; e leai lava se ivi e tasi ua gau.”
Ae ina ia faamautinoa ua maliu Iesu, ua tutuʻi ai e se fitafita le itu o loo iai lona fatu i le tao. Ua oo atu le tao i le vaega o loo iai lona fatu, “ona tafe mai ai lea o le toto ma le vai.” (Ioane 19:34) Ua faataunuuina ai i inei le Sakaria 12:10: “E latou te vāai atu i Lē na latou tuʻia.”
O loo iai foʻi i inā Iosefa mai i le aai o Arimataia, “o se tagata mauʻoa” ma o se sui aloaʻia o le Saniterini. (Mataio 27:57) Ua faamatalaina o ia “o se tagata lelei ma amiotonu,” o loo ʻfaatalitali i le malo o le Atua.’ O le mea moni o ia “o se soo o Iesu, ae sa faalilolilo ona o lona fefe i tagata Iutaia.” O lea, e na te leʻi lagolagoina ai le faaiʻuga a le faamasinoga e fasiotia Iesu. (Luka 23:50; Mareko 15:43; Ioane 19:38) Ua maua e Iosefa le lototele ma talosaga atu iā Pilato mo le tino o Iesu. Ua aami e Pilato le taʻitaʻiʻau na iai i le taimi na faia ai le faasalaga. Ua faamautinoa atu e le taʻitaʻiʻau iā Pilato ua maliu Iesu, ona tuuina atu ai lea e Pilato o le tino maliu iā Iosefa.
Ua faatau e Iosefa se ʻie lino e mamā ma e lelei, ma ua aveese mai le tino o Iesu mai i le laau. Ua ia aui le tino maliu i le ʻie lino e sauniuni ai mo le tanuga. Ua fesoasoani atu iā te ia Nikotemo, “lea na alu atu muamua iā [Iesu] i le pō.” (Ioane 19:39) Ua ia aumaia se taʻaiga o muro ma aloe taugatā, lea pe tusa ma le selau pauna le mamafa i le fua a Roma i na taimi (72 pauna po o le 33 kilo). Ua fusi le tino o Iesu i ʻie faatasi ai ma nei mea manogi, e tusa ai o le tū masani a tagata Iutaia pe a tanuina se tino maliu.
O Iosefa e ana se tasi o tuugamau ua vaneina i le papa e lata ane, lea e leʻi tuuina muamua lava i ai se isi. O i inā ua tuu ai le tino o Iesu, ma ua fuli ane se maa telē i luma o le gutu o le tuugamau. Ua faavave ona faia o nei mea a o leʻi amataina le Sapati. Atonu sa fesoasoani Maria le Makatala ma Maria le tinā o Iakopo le Itiiti, e sauniunia le tino o Iesu. Ua latou faanatinati atu nei i le fale e “sauniuni mea manogi ma suāuu manogi,” e uu ai le tino o Iesu pe a mavae le Sapati.—Luka 23:56.
I le aso e sosoo ai, le aso Sapati, ua ō atu le ʻaufaitaulaga sili ma le ʻau Faresaio iā Pilato ma faapea atu: “Ua matou manatua na fai mai lenā tagata pepelo a o ola o ia, ʻE toe faatūina mai aʻu pe a mavae aso e tolu.’ O le mea lea, ia poloaʻi atu ina ia leoleoina le tuugamau seʻia oo i le aso lona tolu, ina neʻi ō atu ona soo ma gaoia lona tino ma faapea atu i tagata, ʻUa toe faatūina o ia mai le oti!’ ona sili ai lea ona leaga o lenei pepelo nai lo le pepelo muamua.” Ua tali mai Pilato: “A lenā e iai la outou leoleo. Ia ō ma fai i ai ina ia leoleoina lelei.”—Mataio 27:63-65.
Ua oo nei i le taeaopō o le Aso Sa, ma ua ō atu Maria le Makatala, Maria le tinā o Iakopo ma isi fafine ma mea manogi, e uu ai le tino o Iesu o loo i le tuugamau. Ua faapea ane le tasi i le isi: “O ai o le a na fuliesea le maa mai i le gutu o le tuugamau?” (Mareko 16:3) Peitaʻi, sa lūlū se mafuiʻe. Ua fuliesea foʻi e le agelu a le Atua le maa, ua leai ni leoleo, ma ua leai se tino maliu o Iesu i le tuugamau.


text:
MATAUPU 33
Ua Faataunuuina le Valoaga a Isaia
UA LOLOFI ATU LE MOTU O TAGATA IĀ IESU
UA FAATAUNUU E IESU LE VALOAGA A ISAIA
Ua agaʻi atu nei Iesu ma ona soo i le sami o Kalilaia, ina ua ia iloa o loo taupulepule le ʻau Faresaio ma ē e ʻau iā Herota e fasioti o ia. Ua lolofi atu iā Iesu le motu o tagata mai i Kalilaia, o aai tūmatafaga o Turo ma Saitonu, le itu i sasaʻe o le vaitafe o Ioritana, Ierusalema, ma Itumaia i le itu i saute. Ua ia faamālōlōina le toʻatele. O le māfuaaga lea ua ō atu ai iā te ia i latou ua mamaʻi tigāina, ma mananaʻo e paʻi atu iā te ia.—Mareko 3:9, 10.
Ua faatoʻateleina tagata, ma ua faatonu e Iesu ona soo e aumai se tamaʻi vaa, ina ia mafai ai ona ia alu ese atu ma taofi ai le lolofi atu o le motu o tagata iā te ia. O le faia faapea, e mafai ai ona ia aʻoaʻo atu i tagata mai i le vaa, pe malaga atu ai foʻi i se isi vaipanoa ina ia fesoasoani ai i isi tagata.
Ua taʻua e Mataio, o le galuega o loo faia e Iesu ua faataunuuina ai “le upu a le perofeta o Isaia.” (Mataio 12:17) O le ā lenei valoaga?
“Faauta! O laʻu auauna o lē na ou filifilia, o laʻu pele, o lē ua fiafia i ai loʻu loto! Ou te tuuina atu loʻu agaga i luga iā te ia, o le a ia faailoa atu i nuu ese le faamasinotonu. E lē finau o ia, e lē alaga leotele foʻi, e lē lagona e se tasi lona leo i ala tetele. E na te lē nutimomomoina se ū ua vaivai, pe tineia se vavae ua mū itiiti, seʻia aumaia e ia le manumalo i mea tonu. E moni, e faamoemoe nuu uma i lona suafa.”—Mataio 12:18-21; Isaia 42:1-4.
O le mea moni, o Iesu, o ia lea o le auauna pele ua fiafia i ai le finagalo o le Atua. Ua faamanino mai e Iesu le uiga moni o le faamasinotonu, lea ua natia ona o tū ma aga a lotu sesē. O le faauigasesēina e le ʻau Faresaio o le tulafono a le Atua, ua latou lē avatu ai se fesoasoani i tagata e oo lava i se tagata e maʻi i le Sapati. O le faailoa atu e Iesu o le faamasinotonu a le Atua faapea foʻi le iai iā te ia o le agaga o le Atua, ua ia tuusaʻoloto ai tagata mai le nofo pologa i tū ma aga e lē tonu. O le māfuaaga lea ua mananaʻo ai taʻitaʻi lotu e fasioti o ia. Pagā le leaga o lenei mea!
O le ā le uiga o le faamatalaga e faapea: “E lē finau o ia, e lē alaga leotele foʻi, e lē lagona e se tasi lona leo i ala tetele”? Pe a faamālōlōina e Iesu tagata, e na te lē faatagaina i latou po o temoni foʻi ʻe faailoa atu o ia.’ (Mareko 3:12) E lē manaʻo Iesu e iloa e tagata mea e faatatau iā te ia, e ala i tala e faia e tagata i ala tetele po o lipoti foʻi e feaveaʻi solo ai faamatalaga sesē e faatatau iā te ia.
Ua faailoa atu foʻi e Iesu lana feʻau faamāfanafanaloto i ē ua pei o ni ū ua vaivai ma ua gauia. Ua pei foʻi i latou o ni vavae ua mumū itiiti. E lē nutimomomoina e Iesu se ū ua vaivai, pe tineia se vavae ua mū itiiti. Peitaʻi, e na te faatulaʻi ē e agamalu i se auala faapelepele ma alofa. O le mea moni, e mafai ona faamoemoe nuu uma iā Iesu.


text:
Vaega 82
1–4, I mea e tele mea ua tuu atu i ai, e tele foi mea ua manaomia mai ai; 5–7, Ua pule le pouliuli i le lalolagi; 8–13, E noatia le Alii pe a tatou faia mea e fetalai mai ai o ia; 14–18, E ao ina faateleina le matagofie ma le paia o Siona; 19–24, E tatau i tagata taitoatasi ona saili mo le manuia o lē la te tuaoi.
1 E Moni, e moni, Ou te fai atu ia te outou, aʼu auauna e, o le tulaga e oo i ai la outou afaamagalo atu le tasi i le isi i o outou sese, ua faapea lava ona faamagaloina o outou e Aʼu, o le Alii.
2 E ui i lea, e i ai ni isi i totonu o outou o e ua agasala tele atu; ioe, ua outou agasala auma lava; ae e moni Ou te fai atu ia te outou, ia outou faaeteete mai le taimi nei i luma, ma taofi mai le agasala, neʼi pauu mai faamasinoga tiga i luga o o outou ulu.
3 Aua o ia o lē ua tuu atu i ai mea e atele, e tele mea ua emanaomia mai ai; ma o ia o lē e iagasala faasaga i le omalamalama tele atu, o le a maua e ia le taʼusalaga tele atu.
4 Tou te valaau mai i loʼu igoa mo afaaaliga, ma Ou te tuu atu ia te outou faaaliga; ma o le tulaga e oo i ai le lē tausia o aʼu upu, ia Ou te tuu atu ia te outou, e avea outou ma solitulafono; ma o le efaamasinotonu ma le faamasinoga o faasalaga ia ua o faatasi ma laʼu tulafono.
5 O lea, o le mea Ou te fai atu ai i le toatasi Ou te fai atu ai i tagata uma: Ia amataala, ona ua faasalalau atu e le etiapolo ana puleʼaga, ma ua pule le ipouliuli;
6 Ma ua mumū aʼe le toasa o le Atua e faasaga i e ua nonofo i le lalolagi; ma ua leai se tasi ua faia se mea lelei, ona ua o ese atu tagata uma i fafo mai le aala.
7 Ma o lenei, e moni Ou te fai atu ia te outou, o Aʼu, o le Alii, o le a lē taʼusalaina outou i se aagasala; o i o outou ala ma ia lē toe agasala; ae o le tagata lena o lē e agasala o le a toe foi mai i ai agasala emuamua, ua fetalai mai ai le Alii lo outou Atua.
8 O lenei foi, Ou te fai atu ia te outou, Ou te tuu atu ia te outou se apoloaiga fou, ina ia outou malamalama i loʼu loto e faatatau ia te outou;
9 Po o, i ni isi upu, Ou te tuu atu ia te outou ni faatonuga i le ala e mafai ai ona outou aamio i oʼu luma, ina ia liliu mai ia te outou mo lo outou olataga.
10 O Aʼu, o le Alii, e anoatia aʼu pe a outou faia mea Ou te fai atu ai; ae a outou lē faia mea Ou te fai atu ai, e leai se folafolaga mo outou.
11 O lea, e moni Ou te fai atu ia te outou, ua tatau i aʼu auauna o Eteuati Paterika ma Newel K. Whitney, A. Sini Gilbert ma Sini Rikitone, ma laʼu auauna o Iosefa Samita, ma Ioane Uitimera ma Oliva Kaotui, ma V. V. Phelps ma Matini Harisi, ona fusia afaatasi i se ioega ma se feagaiga e lē mafai ona lepetia i le solitulafono, vagana ai le mulimuli vave mai ai o le faamasinoga, ia outou mea-tausi eseese—
12 E taulima mataupu tau i e matitiva, ma mea uma e faatatau i le au epikopo i le laueleele o Siona ma le laueleele o Katelani;
13 Aua ua Ou faapaiaina le laueleele o Katelani i loʼu lava taimi e tatau ai mo le manuia o le au paia a le Silisili Ese, ma mo se asiteki i Siona.
14 Aua e ao ina faateleina Siona i le matagofie, ma i le paia; o ona tuaoi e ao ina faalauteleina; o ona siteki e ao ina faamalolosia; ioe, e moni Ou te fai atu ia te outou, e ao ina tulai aSiona ma ofu i ona eofu matagofie.
15 O lea, Ou te tuu atu ia te outou le poloaiga lenei, ia outou fusia outou lava i lenei feagaiga, ma ia faia e tusa ai ma tulafono a le Alii.
16 Faauta, o le poto foi lea ua ia te aʼu mo lo outou lelei.
17 Ma ia outou atutusa, po o i ni isi upu, ia outou maua āiā tutusa i meatotino, mo le lelei o le puleaina o atugaluga o a outou mea-tausi, i tagata taitoatasi e tusa ma ona manaoga ma mea na te manaomia, i le tulaga e oo i ai le tonu o ona manao—
18 Ma o nei mea uma ua mo le manuia o le ekalesia a le Atua soifua, ina ia mafai e tagata taitoatasi ona faalelei atili ana ataleni, ina ia mafai e tagata taitoatasi ona maua ni isi taleni, ioe, e sautuaselau lava, e lafo i le efaleteuoloa o le Alii, e avea ma meatotino faitele a le ekalesia āoāo—
19 E saili ai e tagata taitoatasi le lelei o lē la te tuaoi, ma faia mea uma ma le amanatu tasi i le mamalu o le Atua.
20 O lenei afaatulagaga ua Ou tofia e avea ma se faatulagaga tumau-faavavau ia te outou, ma i o outou sui, i le tulaga e oo i ai outou lē agasala.
21 Ma o le tagata e agasala e faasaga i lenei feagaiga, ma faamaaa lona loto e faasaga i ai, ia faia i ai e tusa ma tulafono o laʼu ekalesia, ma o le a tuu atu i atuʼiga a Satani seia oo i le aso o le togiolaina.
22 Ma o lenei, e moni Ou te fai atu ia te outou, ma o le poto lea, ia outou faia mo outou lava ni uo faatasi ma mamone o le amioletonu, ma o le a latou lē faaumatia ai outou.
23 Ia tuu toatasi mai ia te aʼu le faamasinoga, aua e a aʼu, ma o le a Ou atoe totogi atu. Ia i ai ia te outou le filemu; ua i ai pea aʼu faamanuiaga ia te outou.
24 Aua e a outou lava pea le amalo, ma o le a faapea lava e faavavau, pe afai tou te lē pauu ese mai i lo outou tutumau-mausalī. E faapea lava. Amene.


text:
Fiu le LBJ e fa’atali se fesoasoani mai le malo
Amata fa’amalosia si’i i le vaiaso fou
Ua silia ma le 60 aso o fa’atali le LBJ mo se fesoasoani mai i le malo ma le Fono Faitulafono, ma o lea la ua fa’alauiloa aloa’ia mai e le Ta’ita’ifono o le Komiti Fa’afoe, i sana tusi i le kovana, le sauni o le pulega e amata fa’amamalu a latou si’itaga i le Aso Gafua o le vaiaso fou.
I le tusi a Moananu Vaiala i le afioga i le matua ia Togiola Tulafono i le aso 27 o Ianuari, sa ia taua ai e fa’apea, o le fonotaga a le pulega a le falemai lea na faia ia Novema 21, 2011, na mafua ai ona faia le fa’asalalauga ia Tesema 3, 2011, ona o se fuafuaga e siitia le totogi o ana tautua aemaise le faaaogaina e le mamalu o le atunuu o le falema’i.
O lea fa’aiuga e pei ona saunoa Moananu i lana tusi, o se fuafuaga e tau foia ai le fa’afitauli ua tulai mai i le le lava o tupe a le falemai, e mafua mai i le fa’atamala o le malo o Amerika Samoa e totogi atu i le falemai tupe ua fa’atulafono mo le tausaga tupe na tea nei 2011.
“Sa outou talosaga mai ma taitai o le fono ina ia faateletelegese a matou siitaga, ina ia maua ai se avanoa a le malo e tali mai ai i la matou manaoga,” o le saunoaga lea a Moananu i lana tusi. “E faalua ona tolopo a matou siitaga, peitai o lea ua silia ma le 60 aso talu ona maea la tatou feiloaiga, matou te le o vaai lava i se vaega tupe lea sa tatou talanoaina e tuuina mai o lenei manaoga taua”.
Na fa’afetaia e Moananu le kovana ma taitai o le fono e tusa ai ma pili tupe ia ua maea ona fa’aulu i luma o le fono, lea foi ua maea ona fa’ataunuu iloiloga, peitai i lona talitonuga, e le avea gaioiga ia, e foia ai le fa’afitauli tau tupe o lo o tulai mai pea i le falemai, e ono mafai ai foi ona fa’agaioi tautua masani a le falemai.
“O a matou tupe o loo fuafua e maua ua mafai ai ona faailoa mai e ono le mafai ona totogi tagata faigaluega poo kamupani o loo matou aitalafu ai i le aso 22 Fepuari, talu ai la o lea tulaga, o le tusi lenei e avea o se matou faasilasilaga aloaia ia te oe, e faailoa atu ai e faapea, o siitaga mo a matou tautua e pei ona sa folafolaina, o le a faamamaluina loa i le aso Gafua, 6 Fepuari 2012,” o le isi lea vaega o le tusi a Moananu ia Togiola.
O sii e pei ona taua e Moananu, e aofia ai le $50 e va’ai ai le fomai i le aso e tasi. Na ta’ua e le pulega a le LBJ e fa’apea, e ui i lea si’i , peita’i afai e fa’atupe e le falemai le tautua lea, e $69 le tupe latou te fa’aaluina ai, ae mo tautua i isi potu ia ua ta’i $100 lea ua sii i ai, e amata atu i le $300 e o’o i le $600 le tau o le tautua lea, sei vagana ai le potu fanau e $5,531 lona tau pe a fa’atupe.
O le fale fa’amama toto lea ua sii atu i le $250, e ui e $345 le tau sa’o o lea tautua pe afai e agai atu i ai le atunuu.
O isi tautua a le falemai e pei o le sueina o le toto e $15, o le faata e $50, o le faia o taotoga e $200, ma le talaina o fualaau e $40.
O le kopi o le tusi a Moananu na tu’uina atu i le peresetene o le Senate ia Gaoteote Palaie Tofau, o le Fofoga Fetalai ia Savali Talavou Ale, ma taitaifono o komiti o le Falemai/LBJ a maota e lua, e aofia ai le afioga i le alii Senatoa ia Galeai Tuufuli ma le alii faipule ia Puleleiite Tufele Li’amatua.
O le taeao nei lea ua fa’amoemoe e faitau tolu ai i le maota o sui pili tupe sa faaulu e le Senate e fesoasoani ai i le falema’i, ae o isi pili tupe sa talosagaina e le kovana e lei faia lava i ai se faaiuga a maota e lua.
Saunoa le alii faipule ia Taotasi Soliai i le taeao ananafi, o mataupu tetele e lua lea o loo feagai ma le falemai o le LBJ i le taimi nei, e le gata o le polokalame e auina atu ai gasegase i fafo mo togafitiga, ae o se tupe foi e faagaioi ai le tautua a le falemai.


text:
E tele ni auala e mafai e matua lelei ona maua ai le fesoasoani ma le lagolago latou te manaomia e aoao atu ai le talalelei a Iesu Keriso i a latou fanau.
Sa ou tini taunuu i se itu faapitoa i le taumafanafana lenei—sa aulia ai lo’u aso fanau lona 90. A e aulia taimi iloga o lou olaga, e aoga ma taua ai le tomanatu i mea na tutupu ma aafiaga o aso ua tuanai. O outou talavou o loo faalogologo mai po o faitauina lenei lauga atonu tou te le maofa tele i le 90 tausaga o le olaga, ae o le vaitaimi na ou fanau ai, o le ola i se taimi umi faapenei sa manatulia o se ausiga maoae tele. O aso uma lava ou te faafetai ai i le Tama Faalelagi mo le faamanuiaina o a’u i se olaga tulu’i.
Ua tele naua mea ua suia talu mai ona ou ola. Ua ou vaaia le atinaega o le vaitau o pisinisi ma le vaitau o faamatalaga. O le gaosiga o taavale, ma telefoni ma vaalele o fatufatuga maoae na o le talutalufou o lo’u olaga. O aso nei, o le auala tatou te maua, faasoa, ma faaaoga ai faamatalaga ua toeitiiti lava o aso uma e sui ai. I lo’u matua lea ua i ai, ou te maofa lava i le televave o suiga o le lalolagi lea tatou te nonofo uma ai. O le tele lava o fatufatuga o aso nei e faaosofia ai le mafaufau i o latou faamoemoega e faalelei atili ai o tatou olaga.
I suiga televavave uma o loo tutupu i o tatou autafa, matou te tatalo faatauanau ma galulue ina ia mautinoa ia tumau tulaga faatonuina o le talalelei a Iesu Keriso. O nisi lava o ia mea ua i ai i se tulaga faaletonu o le galoma atu. O le tumutumu o le lisi o nei tulaga faatauaina ma, faapea ai ona avea ma sini taulamua a le fili, o le paia o le faaipoipoga ma le totonugalemu o le taua o aiga. Latou te tuuina mai se taula ma le uafu saogalemu o se aiga lea e mafai ai e fanau taitoatasi a se Tama Faalelagi agalelei ona uunaia mo le lelei ma maua tulaga faatonuina e faavavau.
O lo’u lava aiga, sa tulimatai atu i le faamanatuina o lenei vaega iloga o le 90 tausaga o lo’u olaga, sa amata ona latou fesoasoani mai ia ou manatua ma talisapaia ia aafiaga o lo’u olaga umi. Mo se faataitaiga, sa aumai ma faasoa mai e le tama teine a la’u fanau nisi o tusi sa ou tusilimaina i o’u matua lea ua toeitiiti 70 tausaga ua mavae mai le nofoaga sa ou galue ai o se malini i le motu o Saipani i le Pasefika i le taimi o le Taua Lona II a le Lalolagi.
Sa faapitoa le tosina o la’u vaai i se tasi o tusi. O se tusi sa ou tusia i lo’u tina ina ia ona tatalaina ma faitauina i le Aso o Tina o le 1945. Ou te fia faasoa atu ni isi o vaega ma le faamoemoe o le a outou silafia ai o le a ou faafetai ai pea i lo’u tama ma lo’u tina agalelei mo lesona sa ou aoaoina mai i a laua aoaoga i le aiga. O o’u matua o le faataitaiga sili lea ou te manatua o ni matua lelei o e sa la faia ma faamuamua aupito maualuga le la faaipoipoga ma le tausia lelei o le la fanau.
Sa amataina la’u tusi mo le Aso o Tina i le 1945 e faapea:
“Tina Pele,
“O le fa tausaga ua mavae sa ou i ai i se tulaga le manuia o le faaaluina o le Aso o Tina i se mea mamao lava mai ia te oe. O tausaga taitasi sa ou manao ai e faatasi ma oe ma ta’u atu ia te oe lo’u alofa tele ma lo’u manatu tele atu ia te oe, ae talu ai o lenei foi ua le toe mafai, o le a ou faia ai le isi mea e tau latalata atu i ai le lelei ma auina atu o’u mafaufauga e ala i le meli.
“O le tausaga lenei e sili atu nai lo o isi lava, ua ou iloa ai le tulaga ua faia e le i ai o se tina sili ona lelei ia te a’u. Muamua lava, ua ou misia nai mea laiti sa masani ona e faia mo a’u. Soo se taimi lava ou te ala ae ai i le taeao, ou te le popole lava pe maua so’u ofutino mama ma ni totini mama. Na pau lava le mea sa ou faia o le toso o le pusatoso ma ou maua i ai. I taimi o taumafataga, sa ou iloa i taimi uma o le a ou maua se mea ou te fiafia i ai na saunia i le ala sili na mafai ai. I le po sa ou iloaina lava o le a ou maua ni ieafu mama i luga o lo’u moega ma se aofaiga talafeagai o ie ina ia ou maua ai le mafanafana. O le nofo ai i le fale o le mea moni sa o se fiafiaga sili lea.”
Ina ua ou faitau i parakalafa muamua nei e lua o le tusi, sa ou te’i ona o le ootia o lona faaupuga. E masalo o le nofo ai i se faleie ma le moe i totonu o se ta’inamu i luga o se moega o tolauapiga ua toe oo atu ai ou mafaufauga i lo’u aiga sili ona faapitoa.
Sa faaauau la’u tusi i lo’u tina:
“Ae e sili atu le loloto o le mafaufau atu ia te oe ona o le faataitaiga sa e faia mo a’u. O le olaga sa matuai fiafia lava mo i tatou o se aiga o lea sa matou mananao ai e mulimuli i ou tulagavae, ia faaauau pea ona oo i lea lava fiafia e tasi sa fai mo tatou i aso a o matou laiti. Sa e faaavanoaina i taimi uma se taimi e ave ai le aiga i le auala o vaipapa, ma sa matou talitonu ia te oe e te faia soo se mea mai le a’e i mauga i le taaalo faatasi ma i matou i se polo. Lua te le’i o lava na o oulua ma Tama i ni tafaoga. O taimi uma lava sa oulua o ma ave le aiga. O lenei la ua ou le i ai i le aiga, ou te fiafia lava e talanoa i taimi uma e uiga i lo’u olaga faaleaiga aua sa matuai fiafia lava. E le mafai ona ou liliuese mai au aoaoga i le taimi nei aua o a’u amioga o le a atagia ai lou tagata. O le olaga o se luitau tele lea ia te a’u ia ou agavaa e ta’u o se atalii o Nora Sonne Perry. E ese lo’u mitamita i lenei igoa, ma ou te faamoemoe o le a ou agavaa ai pea mo lea igoa.
“Ou te faamoemoe e aulia atu le tausaga a sau ua ta toe faatasi e faaali atu ia te oe ia taimi lelei ua ou fuafuaina e faaali atu ia te oe i le Aso o Tina mo le fa tausaga ua te’a.
“Ia faamanuia le Alii ia te oe mo mea lelei uma sa e faia mo lenei lalolagi faigata.
“Alofaaga tele, Tom”1
A o ou toe faitauina la’u tusi, sa ou toe tomanatu foi i le agaifanua a le aiga, le uarota, le siteki, ma le nuu lea sa ou ola a’e ai.
O le agaifanua ua faauigaina o le ituaiga olaga e ola ai ni tagata. O loo i ai se agaifanua tulaga ese o le talalelei, o se ta’ui o tulaga faatauaina ma faamoemoega ma faiga ua masani ai tagata uma o Le Ekalesia a Iesu Keriso o le Au Paia o Aso e Gata Ai. O lenei agaifanua o le talalelei, po o se ituaiga olaga, e sau mai le ata o le faaolataga, o poloaiga a le Atua, ma aoaoga a perofeta soifua. E faaalia i le ala tatou te tausia ai o tatou aiga ma ola ai o tatou olaga taitoatasi.
O le aoaoga muamua lava ia Atamu mo lona tiutetauave i le olaga nei o loo maua i le Kenese 2:24: “O le mea lea e tuua ai e le tane lona tama ma lona tina, a e faatasi ma lana avā: ona avea ai lea o i laua ma tino e tasi.”
O le tuufaatasia o se alii ma se tamaitai ina ia faaipoipoina faalemalo ma faaletulafono ua le gata o le tapenaga mo tupulaga o le lumanai e mautofi i le fogaeleele, ae e faapea foi ona aumaia ai le olioliga sili ma le faamalieina lea e mafai ona maua i lenei aafiaga i le olaga nei. E faapitoa le moni o lenei mea pe a folafola atu e le mana o le perisitua se faaipoipoga ia le gata i le olaga nei ae mo le faavavau atoa foi. O fanau e fananau mai i faaipoipoga faapena ua i ai le puipuiga lea e leai se isi lava nofoaga e maua ai.
O lesona e aoaoina i totonu o le aiga e matua lelei ua faateteleina le taua i le lalolagi i aso nei, lea ua matuai taatele ai faatosinaga a le fili. E pei ona tatou iloa, o loo taumafai o ia e ‘ati ma faatamaia le faavae tonu o lo tatou lalolagi—o le aiga. I auala taufaasese poto ma fuafuaina lelei, ua ia osofaia ai le tuuto atu i le olaga faaleaiga i le lalolagi atoa ma ta’ufaatauvaaina ai le agaifanua ma feagaiga a tagata faamaoni o le Au Paia o Aso e Gata Ai. E ao i matua ona faamausali aoaoga i totonu o aiga o se tiutetauave aupito sili lea ona paia ma taua. E ui o isi faalapotopotoga e pei o le lotu ma aiga e mafai ona fesoasoani i matua e “aoao ia le tama [po o le teine] e tusa ma lona ala” (Faataoto 22:6), o le iuga o lenei tiutetauave e taoto tonu lava i matua. E tusa ai ma le fuafuaga sili o le fiafia, o matua lelei ua tuu atu i ai le tausiga ma le atinaega o fanau a le Tama Faalelagi.
I la tatou tausiga mataina faamatua, e tele ni auala e mafai e matua lelei ona maua ai le fesoasoani ma le lagolago latou te manaomia e aoao atu ai le talalelei a Iesu Keriso i a latou fanau. Sei ou fautuaina atu ni mea se lima e mafai ona fai e matua e fatu ai ni agaifanua malolosi atu faaleaiga:
Muamua, e mafai e matua ona tatalo faatauanau, ole atu i lo tatou Tama Faalelagi e fesoasoani ia latou alolofa, malamalama, ma taiala le fanau ua Ia auina mai ia i laua.
Lua, e mafai ona fai a latou tatalo faaleaiga, suesueina o tusitusiga paia, ma afiafi faaleaiga, ma talisua faatasi ma faifaisoo pe a mafai, ia avea ai le talisuaga i le afiafi o se taimi o talanoaga ma le aoaoina o tulaga faatauaina.
Tolu, e mafai ona faamanuiaina tele matua mai upegafesootai lagolago a le Ekalesia, talanoa ma faiaoga o a latou fanau i le Peraimeri, taitai o le autalavou, ma au peresitene o vasega ma korama. O le talanoa ma i latou o e ua valaauina ma vaetofia e galulue ma a latou fanau, e mafai ai e matua ona tuuina atu ni faamalamalamaga e talafeagai ai e uiga i manaoga faapitoa ma patino o se tamaitiiti.
Fa, e mafai ona faasoa atu e le aunoa e matua a latou molimau ia latou fanau, faatautino i latou e tausi poloaiga a le Atua, ma folafola atu faamanuiaga ua folafola mai e lo tatou Tama Faalelagi i Ana fanau faamaoni.
Lima, e mafai ona tatou faatulagaina o tatou aiga e faavae i luga o ni tulafono faaleaiga ma ni faamoemoega e manino, ma faigofie, tu ma masani lelei faaleaiga, ma “alamanuia o le aiga,” lea e i ai i tamaiti ni tiutetauave ma mafai ona maua ai ni alauni ina ia latou aoao ai ona paketi, sefe, ma totogi sefuluai i tupe latou te mauaina.
O nei fautuaga mo le fatuina o ni agaifanua faaleaiga malolosi atu e galulue soosootauau ma le agaifanua a le Ekalesia. O a tatou agaifanua malolosi faaleaiga o le a avea ma se puipuiga mo a tatou fanau mai “u fanafanamu a le fili” (1 Nifae 15:24) ua tamau i o latou agaifanua faaletupulaga, i agaifanua o faafiafiaga ma tagata lauiloa, i agaifanua a viiga ma faaeaea, ma le agaifanua a le Initoneti ma ala o faasalalauga lea o taimi uma latou te feitaia’i i ai. O le a fesoasoani ia agaifanua malolosi faaleaiga i a tatou fanau ia “ola i le lalolagi” ae aua le avea “ma ni o le lalolagi” (Ioane 15:19).
Na aoao mai Peresitene Iosefa Filitia Samita: “O le tiute o matua o le aoao o a latou fanau i nei mataupu faavae faaola o le talalelei a Iesu Keriso, ina ia latou iloa le pogai e tatau ai ona latou papatiso ma ia mafai ona latou musuia i o latou loto se manao e faaauau pea ona tausi poloaiga a le Atua pe a uma ona papatisoina i latou, ina ia mafai ona latou toe foi atu i lona afioaga. Outou o o’u uso ma tuafafine lelei, tou te mananao i o outou aiga, o a outou fanau; tou te mananao ia faamauina i o outou tama ma tina na muamua atu ia te outou … ? Afai o lea, ia ua tatau ona e amata aoao atu i talaane o le moega pepe. E tatau ona e aoao atu e ala i faataitaiga faapea ma le faatonuga.”2
Fai mai le folafolaga i le aiga:
“O le tane ma le ava ua i ai se tiutetauave paia e alofa ma tausi e le tasi le isi ma a la fanau. ‘O fanau o le tofi lea mai le Alii’ (Salamo 127:3). Ua i ai i matua se tiute paia e tausia a latou fanau i le alofa ma le amiotonu, ia tuuina atu i ai mea e manaomia faaletino ma le faaleagaga, ma ia aoao i latou e alolofa ma feauaunaa’i, ia tausia poloaiga a le Atua ma avea ma tagatanuu usiusitai i tulafono i soo se mea latou te nonofo ai. …
“… I le fuafuaga paia, e tatau ona pulefaamalumalu tama i o latou aiga i le alofa ma le amiotonu ma o i latou e tuuina atu mea e manaomia o le olaga ma le puipuiga mo o latou aiga. O le uluai matafaioi a tina o le faafaileleina lea o a latou fanau. O nei matafaioi paia e ao i tama ma tina ona fesoasoani le tasi i le isi o se paaga tutusa.”3
Ou te talitonu e ala mai i le fuafuaga paia ua faamamafaina mai ai le tiute faaletina o le faafaileleina ma le aoaoina o le augatupulaga o loo sosoo mai. Ae e matagofie tele le vaaia o tane ma ava o e ua galulue faatasi i se faiga faapaaga moni lea latou te miloa faatasi ai o latou faatosinaga ma fesootaiga lelei e uiga i a latou fanau ma i a latou fanau.
O le osofaiga a le amioleaga e faasagatau mai ia tatou fanau ua sili atu le poto ma lē ma nai lo se isi lava taimi. O le fausia o se agaifanua malolosi faaleaiga e faaopoopo ai se isi faavae o le puipuiga mo a tatou fanau, e talitali ai i latou mai faatosinaga a le lalolagi.
Ia faamanuia le Atua ia te outou tina ma tama lelei o Siona. Ua Ia tuuina atu i la outou tausiga ia Ana fanau e faavavau. I le avea ai ma ni matua tatou te faipaaga, ma aufaatasi foi ma le Atua, i le faataunuuina o Lana galuega ma [Lona] mamalu i Lana fanau. O lo tatou tiute paia o le fai o le mea silisili tatou te mafaia. Ou te molimau atu ai i nei mea i le suafa o Iesu Keriso, amene.


text:
GRANITAS, UABPepa pisinisi tafailagi
GRANITAS, UAB
Faaooina sima, Faatulagaina, Faaumaina panels, Fausiaina, esetete moni, Gaosi stone +14
Lōmiga
I-V 7:00-15:00
GRANITAS, UAB
Tusi faamaonia
Faafanua
Gaoioiga vaega
Faaooina sima, Faatulagaina, Faaumaina panels, Fausiaina, esetete moni, Gaosi stone, Maʻa i fafo, Malosiaga ma punaoa faalenatura, Mea fale, Mixes sima, Mortars, Oloa stone, Palu sima, Poloka fale, Poloka sima, Products sima, Products stone, Teuteu stone, Toega stone, Vaeluaina stone
Qr code
vCard
Website
Igoa nofoaga: UAB "GRANITAS" | | Granito, dolomito skalda, betono ir akmens gaminiai


text:
Tuigātoto
—Manatu o Fomaʻi i Aso Nei
Ua faitau sefulu tausaga o faitioina Molimau a Ieova i lo latou lē talia o tuigātoto. O lo latou teena o tuigātoto e faavae mai i le faatonuga faale-Tusi Paia ina ia ‘taumamao mai i le toto,’ ma e masani ona feteenaʻi ma le tulaga e manatu fomaʻi e sili ona lelei mo gasegase.
Peitaʻi, ua faatupulaʻia pea i latou e iai tomai faafomaʻi ua latou faailoa mai nisi o māfuaaga faafomaʻi, e ao ai ona faaaogā isi togafitiga e lē faaaogāina ai tuigātoto.
I le 2013, sa iai i le Stanford Medicine Magazine, o se mekasini a le Stanford University School of Medicine, se lipoti faapitoa e faatatau i le toto ma e iai se vaega na faamatuaina, ‘Aiseā ua Faaitiitia ai Tuigātoto?’ Na taʻua e Sarah C. P. Williams, o le tusitala o lenā mataupu e faapea: “Ua faaalia mai i le tele o suʻesuʻega, i le silia ma le sefulu tausaga ua mavae, ua matuā sili ona faaaogāina e falemaʻi i le lalolagi aoao toto o loo ofoina atu, nai lo o toto o loo manaʻomia mo tagata mamaʻi i taimi o taotoga ma isi togafitiga.”
Na sii mai e lenei tusitala le manatu o Patricia Ford, M.D., o lē na faavaeina ma avea ma faatonu a le The Center for Bloodless Medicine and Surgery i le falemaʻi i Pennsylvania. Ua faapea mai Dr. Ford: “Ua matuā mauaa i le toʻatele o fomaʻi le manatu o le a maliu se tasi pe afai e lē oo lona toto i se maualuga faatulagaina, ma o le toto le auala sili e faasaoina ai le ola . . . E iai nisi o taimi e saʻo ai lenā manatu, * ae o le tele lava o taimi e lē saʻo ai lenā manatu pe a fua i le toʻatele o tagata sa fai tuigātoto.”
Na taʻua atili e Dr. Ford, o sē e togafitia le pe ā ma le 700 o Molimau a Ieova i tausaga taʻitasi: “O le toʻatele o fomaʻi ou te talanoa i ai . . . e iai le manatu sesē e faapea e lē mafai ona ola se tagata maʻi pe a aunoa ma se tuigātoto . . . E oo foʻi iā te aʻu na iai se taimi na ou manatu ai faapena. Peitaʻi, na vave ona ou iloa e mafai ona togafitia nei tagata mamaʻi e ala i le faaaogā o isi togafitiga faigofie.”
Iā Aokuso 2012, na lomia ai i le Archives of Internal Medicine, le iʻuga o se suʻesuʻega e 28 tausaga le umi, na faia i tagata na taoto o latou fatu i se tasi o falemaʻi. Na iloa mai i lenā saʻiliʻiliga, na sili atu ona vave manuia tagata Molimau a Ieova nai lo o i latou sa tui i ai le toto. E leʻi tele ni aafiaga na oo i Molimau, na vave ona manuia ina ua uma le taotoga, ma faaauau ona ola mo le isi 20 tausaga mulimuli ane. Peitaʻi, e lē o le tulaga lenā na iai mo i latou na talia tuigātoto.
Na taʻua i le lomiga The Wall Street Journal, lea na lomia iā Aperila 8, 2013: “Ua tele tausaga o faia togafitiga e aunoa ma se tuigātoto mo tagata mamaʻi e teena tuigātoto ona o o latou talitonuga faalelotu. I aso nei, ua tele ina faia i falemaʻi na lava togafitiga . . . Ua taʻua e nisi o fomaʻi tipitipi e sili ona tomai i togafitiga e aunoa ma le toto, o le lē faaaogāina o le toto ua faaitiitia ai tupe faaalu i le faatauina, teuina, faamamā, siakiina ma le tuiina o toto. E sili atu i lenā, ua faaitiitia ai foʻi le lamatiaga o le aafia i āuga lē lelei mai i tuigātoto, faapea isi aafiaga ia e umi ai lava ona taofia se tagata maʻi i le falemaʻi.”
E lētioa taʻua e Robert Lorenz, o le faatonu o le faasoasoaina o le toto i le falemaʻi o le Cleveland Clinic e faapea: “E vave lava ona e lagona o loo e fesoasoani i se tagata maʻi, pe afai e te tui atu i ai le toto . . . Ae ua iloa mai i saʻiliʻiliga, e iai aafiaga lē lelei o lenā faiga a o faagasolo taimi.”
^ pala. 5 Ina ia iloa atili e faatatau i manatu o Molimau a Ieova i le toto, tagaʻi i le mataupu “Fesili e Masani Ona Lagā
Faitau Atili
O le ā le Manatu o le Tusi Paia i Tuigātoto?
E tusa ai ma le Tusi Paia, na tuuina mai e le Atua le faatonuga ina ia ʻtaumamao mai i le toto.’ E faapefea ona faatatau mai lenā faatonuga i aso nei?


text:
Toe Sa’afi’afiga mo Fa’asisina Ponemafua Misimoa Auelua
Ua tuua e le tama, le afioga Faasisina Ponemafua Misimoa Auelua lona aiga sa pele ia te ia, ae ua malaga atu e faatasi ma lona Alii i le nofoaga mau ua saunia mo ia.
Na soifua a’e le tama i Fagali’i, le itumalo o le Alataua, i ona matua Auelua Laisene Auelua Fagamalo ma Fagali’i ma lona tina o Sofa’i Sakaria Sialega Vele mai Nuuuli ma Pavaia’i i le aso 14 Ianuari, 1919 ae na tu’ua le mafutaga ma le fanau ma aiga i le aso 20 Me, 2012 ma ua atoa lelei ai lona 92 tausaga o le soifua.
E to’a fa ona uso, ma ua maliliu uma le to’atolu ae toe ai o lona uso o Toese Toetagataotuiatua Auelua o lo’o soifua pea ma o lo’o alaala fo’i i Pava’ia’i. O Agamanu Karuna, Alo Niusami ma Tupalapala Sakaria Auelua ua mua’i fa’aiilagi le latou folauga ia te ia.
O ona tuafafine e to’alima i latou : Matalima Auelua Fa’alelea [maliu], Taumafa Auelua Malu Tupuola [maliu], Logomuli’au Auelua, Galovave Auelua Luapo [maliu] ma Mina Auelua Maea [Kalefonia]. E i ai lona uso fai e to’atasi Masaniai Pili Masaniai ma e alaala tumau i Amerika.
E to’avalu o la’ua alo ma le tina o le aiga, le sa la’ua osi feagaiga e ala i le fa’aipoipoga pa’ia i luma o le Atua: Siniue Pine Auelua. O Fofogaoali’i Saifoloi Shy ma Meretiana Auelua e to’aono le fanau. O Nash Sinue Auelua & Ietitaia Yandall e to’a fa le fanau. O Katerina Siofu Auelua ma Siaosi Asalele e to’afa le fanau. O Dorothy Doreen Auelua ma Logoleo Logoleo e to’a fa le fanau. O June Auelua ma si ana tama o Damaris Siniue Auelua Mageo. O le faletua o Sofa’i Auelua ma Rev. Siulagi Solomona Jr. e to’a fa le fanau. O Richard Joseph ma Puaseisei Malepeai Auelua e to’a 8 le fanau ma Dorothy Auelua ma Salamaotua Pou e to’a fitu le fanau. O le aofai o fanau a fanau a fanau e to’a 26 i latou.
A’oa’oga & Galuega:
I le tausaga 1940 na fa’au’u mai ai o ia i le vasega 9 a Poyer High School i Pago Pago, soso’o lea ma a’oa’oina o ia fa’afaia’oga mo le tausaga e tasi i Leone Jr. High. Avea lea ma Faia’oga Fa’ata’ita’i i Vaitogi Elementary i le tausaga e 1941-42.
1943-46: Pule a’oga i le a’oga i Aoloau Elementary, soso’o ma le si’itia pule a’oga i le a’oga i Fagasa, ae mulimuli ai avea ma pule a’oga i le a’oga i Malaeloa Elementary.
1946-47: Na maua ai e ia le sikolasipi fa’afaia’oga i Samoana High School, ona soso’o loa lea ma le tausaga 1949 -70; ua avea ma faia’oga o le Science ma le Health i vasega 7,8,9 i le Poyer Jr. High School.
1950-56 na avea ai o ia ma Sui Pule A’oga i le a’oga Poyer Jr High, si’itia avea ma Pule A’oga i le a’oga i Olosega, toe si’itia mai avea ma Pule A’oga i le A’oga i Pago Pago ae toe fa’ai’u lava i le toe avea ma Pule A’oga i le Poyer Jr High i Pago Pago lava.
1956-64: Na tula’i mai ai o ia i le Tofiga Asiasi A’oga mo A’oga Tulagalua i le tatou Ofisa o A’oga.
1960-63: Na ia tula’i ai mo le tofi o Aiga e ala i le suafa “Ponemafua” le afioga le Fa’asisina i le afio’aga o Fagali’i, Itumalo o le Alataua. Na filifili fo’i e lona Aiga i Fagatogo e tautua i le suafa o aiga “Fanuaoali’i” o le aiga Sa Fa’agata. Toe avea fo’i ma Tiakono o le Ekalesia Fa’apotopotoga Kerisiano i Amerika Samoa - Fagatogo.
1964-66: Avea ma Pulea’oga fa’atasi ma se tasi o pule a’oga papalagi i le a’oga tulaga lua a Lauli’i, ma o le vaitaimi lea ua faia a’oa’oga a le fanau e ala i televise. Si’itia lea i le tausaga 1967-68: ua avea ma Pule a’oga i Manulele Tausala e to’alua fo’i ma se tasi pule a’oga papalagi.
1968-70: Ua na’o ia loa e tula’i mai e avea ma Pule A’oga i Manulele Tausala ma avea fo’i o ia ma se tasi e faigaluega i le ulua’i faitauga o tagata o le atunu’u i le tusiga igoa a le Malo.
1970-71: Maua lona avanoa e fa’asikolasipi ai i le Iunivesite o Hawaii i le polokalama e fa’atupe mai e le UH Manoa. Soso’o lea ma le tausaga 1971-73: avea ma Pule Aoga i le Olomoana Elementary.
O le tausaga lava e 1973 na ia mauaina ai lona fa’ailoga BA mai le Fa’atonu o A’oga a le tatou malo ona o le tele o ana galuega fa’atino i totonu o le matagaluega o A’oga. Ua silia ma le 130 credits ua mafai ona ia mauaina mai ana galuega ta’itasi ua mae’a fa’atino i le Matagaluega lea.
I le tausaga e 1975 na avea ai o ia ma Supavaisa o le South Pacific Census, ona soso’o lea ma le faigaluega o se sui komesina o le faigapalota i le tausaga e 1976, ae o le tausaga e 1980 na avea ai ma Supavaisa o le Faitau aofai o le atunu’u po’o le tusiga igoa. 1973-81 Toe fo’i avea ma Asiasi A’oga i Tutuila ma Manu’a.
1981: Na mafai ai ona fa’ailoa ia te ia ua atoa le 40 tausaga o lana tautua matavela i le e litaea i lana tautua i le Ofisa o A’oga. I le tausaga 1984 na toe faigaluega ai o se Supavaisa o le Tusiga Igoa o le atunu’u ae o’o loa i le vaitau o le palotaga i lea tausaga ona avea ai lea o ia ma Sui o lona itumalo Alataua i le Fonotaga o le Fa’avae o le Malo o Amerika Samoa i lea vaitausaga.
I le tausaga 1984 -1988 na tula’i ai fo’i o ia e avea ma Fa’alupega o le Itumalo Alataua i le Ofisa o Mataupu tau Samoa ona soso’o loa lea ma le se’ei o le afioga le Fa’asisina Ponemafua Auelua i le tofi Senatoa o lona itumalo Alataua i le tausaga 1989 se’ia o’o i le tausaga 1992.
O le vaitausaga 2001-2004 na toe tautua i le itumalo sa toe avea ai ma Fa’alupega o lona itumalo Alataua i le Ofisa o Mataupu tau Samoa.


text:
Ua Latou Saʻoloto Mai i Lotu Sesē
“Loʻu nuu e, ia outou ō ese mai iā te ia.”
PESE: 72, 82
1. E faapefea ona tatou iloa o le a saʻoloto tagata o le Atua mai i Papelonia le Aai Tele, ma o ā fesili o le a tatou iloiloina?
I LE mataupu ua mavae, na tatou aʻoaʻoina ai le auala na saisaitia ai Kerisiano faamaoni i Papelonia le Aai Tele. Ae o le mea e fiafia ai, e lē faaauau ona iai Kerisiano i lenā tulaga. O le poloaʻiga lenei a le Atua: “Loʻu nuu e, ia outou ō ese mai iā te ia.” (Faitau le Faaaliga 18:4.) O le a leai se uiga o lenei poloaʻiga, pe afai e leai se tasi e mafai ona saʻoloto mai i taaʻiga a le emepaea o lotu sesē i le lalolagi aoao. E tatou te naunau ia iloa po o anafea na saʻoloto atoatoa ai tagata o le Atua mai i le saisaitia ai i Papelonia! Peitaʻi e tatau ona tatou taliina muamua fesili nei: O le ā na faia e Tagata Aʻoga o le Tusi Paia e tusa ai ma Papelonia le Aai Tele, a o lumanaʻi le 1914? Na faapeʻī le maelega o o tatou uso i le galuega talaʻi, a o faagasolo le Taua Muamua a le Lalolagi? Pe e iai se sootaga o lo latou manaʻomia o faasaʻoga a o faagasolo lenā taimi, ma lo latou saisaitia ai i Papelonia?
“LE PAʻŪ O PAPELONIA”
2. O le ā na filifili uluaʻi Tagata Aʻoga o le Tusi Paia e fai e tusa ai ma lotu sesē?
2 I le tele o tausaga a o lumanaʻi le Taua Muamua a le Lalolagi, na iloa ai e Charles Taze Russell ma ana aumea, e lē o aʻoaʻoina e lotu ua faapea mai o Kerisiano, upu moni o le Tusi Paia. O lea na latou filifili ai e lē toe iai sa latou vaega e faia i lotu sesē. Iā Novema 1879, na faamatala tuusaʻo ai i le Zion’s Watch Tower lo latou tulaga e faavae mai i le Tusi Paia: “O lotu uma e faapea mai o se taupou mamā ua avea ma faletua o Keriso, ae o le mea moni o loo aufaatasi ma lagolagoina e le lalolagi (manufeʻai), e tatau ona tatou taʻusalaina o se lotu talitane e pei ona taʻua ai i le Tusi Paia,” o se taʻu e faasino atu iā Papelonia le Aai Tele.
3. O le ā le gaoioiga maumauaʻi na faia e Tagata Aʻoga o le Tusi Paia, e faaalia ai na latou iloa e tatau ona vavaeese mai i lotu sesē? (Tagaʻi i le ata i luga aʻe o le matua.)
3 Na iloa e tane ma fafine e matataʻu i le Atua le mea e tatau ona latou faia. E lē mafai ona latou maua faamanuiaga a le Atua, pe afai e faaauau ona latou lagolagoina lotu sesē. O lea na faia ai e le toʻatele o Tagata Aʻoga o le Tusi Paia, ni tusi e faamavae ai mai i lotu na latou auai ai. Na faitau atu e nisi a latou tusi faamavae a o faalogologo le ʻaulotu. I vaipanoa na faasā ai le faia faapea, na faaoo atu e nisi kopi o a latou tusi i sui taʻitasi o le lotu. E latou te leʻi mananaʻo e toe iai ni a latou fesootaʻiga ma lotu sesē! I tausaga muamua atu, o lenei gaoioiga lototele na matuā lamatia ai o latou ola. Peitaʻi, e oo ane i le 1870, ua amata ona lē toe lagolagoina lotu e faigāmalo i le tele o atunuu. Nai lo o le fefefe ina neʻi faasalaina i na atunuu, na saʻoloto tagata e talanoa i mataupu e faatatau i lotu, ma faailoa atu lo latou lē lagolagoina o lotu.
4. A o faagasolo le Taua Muamua a le Lalolagi, o le ā le vaaiga a Tagata Aʻoga o le Tusi Paia e faatatau iā Papelonia le Aai Tele?
4 Na iloa e Tagata Aʻoga o le Tusi Paia e lē lava le tau ina faailoa atu i o latou tauaiga, uō vavalalata, ma tagata o lotu, ua latou vavaeese mai i lotu sesē. Na manaʻomia ona iloa e le lalolagi atoa le tulaga moni o Papelonia le Aai tele, o lotu ua faatusaina i se fafine talitane! O lea, iā Tesema 1917 e oo i le amataga o le 1918, na maelega ai le faitau afe o Tagata Aʻoga o le Tusi Paia, e tufatufa atu kopi e 10,000,000 o le sāvali, “Le Paʻū o Papelonia” (The Fall of Babylon). O lenei sāvali na faaalialia ai ma le lototele le mea moni e faatatau i lotu ua faapea mai o Kerisiano. Seʻi manatu i le matuā feita o taʻitaʻi lotu, ae e leʻi faavaivai ai Tagata Aʻoga o le Tusi Paia mai i le faia pea o lenei galuega tāua. Sa latou maumauaʻi e usiusitaʻi “i le Atua o le pule, nai lo o tagata.” (Galu. 5:29) O le ā ua tatou iloa mai ai i inei? Ua faaalia mai ai e leʻi saisaitia nei tane ma fafine Kerisiano iā Papelonia le Aai Tele a o faagasolo le taua, ae ua faasolo ina latou saʻoloto mai i lotu sesē ma fesoasoani i isi ina ia faia foʻi faapea.
MAELEGA I LE TAIMI O LE TAUA MUAMUA A LE LALOLAGI
5. Aiseā e tatou te faapea atu ai na matuā maelega le ʻauuso a o faagasolo le Taua Muamua a le Lalolagi?
5 I tausaga ua teʻa, na tatou talitonu ai e leʻi fiafia le finagalo o Ieova i ona tagata, ona e latou te leʻi maelega i le galuega talaʻi a o faagasolo le Taua Muamua a le Lalolagi. Na tatou manatu o le māfuaaga lenā na faataga ai e Ieova Papelonia le Aai Tele e saisaitia ona tagata mo se taimi puupuu. Peitaʻi, na faamatala mulimuli ane e uso ma tuafāfine faamaoni na auauna i le Atua a o faagasolo le 1914-1918, i le avea ai o se vaega, na faia e tagata o le Atua mea uma e gata ai lo latou mafai ina ia faaauau ai le galuega talaʻi. E iai faamaoniga maumaututū o lenei manatu. O le malamalama lelei i mea na tutupu i Tagata Aʻoga o le Tusi Paia a o faagasolo lenā taimi, e fesoasoani iā i tatou e manino lelei ai i nisi o mea na tutupu o loo faamauina i le Tusi Paia.
6, 7. (a) O ā luʻi na fesagaʻia e Tagata Aʻoga o le Tusi Paia a o faagasolo le Taua Muamua a le Lalolagi? (e) Aumai ni faaaʻoaʻoga o le maelega o Tagata Aʻoga o le Tusi Paia.
6 O le mea moni, na faia e Tagata Aʻoga o le Tusi Paia na soifua a o faagasolo le Taua Muamua a le Lalolagi (1914-1918), se molimau tele i lenā taimi. E leʻi faigofie ona latou faia faapea, ona o nisi o māfuaaga. O le a tatou talanoaina ni māfuaaga se lua. Muamua, o le galuega autū i lenā taimi sa aofia ai le tufatufaina atu o lomiga faale-Tusi Paia. Ina ua faasā e taʻitaʻi o malo le tufatufaina o le tusi The Finished Mystery i le amataga o le 1918, na faigatā mo le toʻatele o uso ona fai le galuega talaʻi. O le taimi lea e latou te leʻi masani e faaaogā na o le Tusi Paia i le galuega talaʻi, auā sa latou faalagolago i le tusi The Finished Mystery e faamatala atu ai le upu moni. O le māfuaaga lona lua, ona o le pepesi o le fulū Sepania i le 1918. O le pepesi o lenei faamaʻi oti na faigatā ai i le ʻautalaʻi ona faimalaga solo ma talaʻi atu. Peitaʻi, e ui lava i nei luʻi ma isi tulaga faigatā, ae na faia e Tagata Aʻoga o le Tusi Paia o se vaega, le mea e gata ai lo latou mafai ina ia faaauau le galuega talaʻi.
7 I le 1914, na faaali ai e se vaega toʻaitiiti o Tagata Aʻoga o le Tusi Paia le “Photo Drama of Creation” (Ata o le Foafoaga), i le silia i le 9,000,000 tagata. O lenei ata o se tuufaatasiga o ata gaoioi ma ata e lē gaoioi e iai leo, na faamatala ai le talafaasolopito o le tagata mai lava i le taimi o le foafoaga seʻia oo i le iʻuga o le Afe Tausaga. E matuā mataʻina lenei tulaga. Seʻi manatu i ai, e toʻatele atu le aofaʻi o tagata na matamata i lenā ata i le 1914, nai lo o le aofaʻi o le ʻautalaʻi o le Malo i le lalolagi aoao i aso nei! Ua faailoa mai foʻi i lipoti, e 809,393 ē na auai i sauniga i le Iunaite Setete i le 1916, ma na siitia lenā aofaʻi i le 949,444 i le 1918. Sa matuā maelega na Tagata Aʻoga o le Tusi Paia!
8. Na faapefea ona tausia manaʻoga faaleagaga o uso a o faagasolo le Taua Muamua a le Lalolagi?
8 A o faagasolo le Taua Muamua a le Lalolagi, na faia taumafaiga uma ina ia saunia pea meaʻai faaleagaga ma faalaeiauga mo Tagata Aʻoga uma o le Tusi Paia. O nei sauniuniga na faamalosia ai uso ia faaauau i le galuega talaʻi. Na taʻua e Richard H. Barber, o se tagata talaʻi maelega i lenā taimi: “Na mafai pea ona matou aauina atu nisi o ovasia femalagaaʻi, faaauau ona tufatufa atu le lomiga The Watch Tower, ma auina atu i Kanata lea sa faasā ai. Na mafai ona ou lafoina atu kopi ua faalaiti o le tusi The Finished Mystery i nisi o uō na fāoa faamalosi a latou tusi. Na talosaga mai foʻi le uso o Rutherford ia faatulaga ni tauaofiaga i nisi o aai i le itu i sisifo o le Iunaite Setete, ma auina atu failauga ina ia taumafai e faalaeiau le ʻauuso.”
MANAʻOMIA NI FAASAʻOGA
9. (a) Aiseā na manaʻomia ai e tagata o le Atua ni faasaʻoga mai i le 1914-1919? (e) O le ā e leʻi uiga atu i ai lo latou manaʻomia o ni faasaʻoga?
9 E lē o mea uma na faia e Tagata Aʻoga o le Tusi Paia mai i le 1914-1919, na ōgatusa ma mataupu silisili o le Tusi Paia. E ui i lo latou faamaoni, ae e lē o taimi uma na saʻo ai o latou manatu e faatatau i le gauaʻi i pule o malo. (Roma 13:1) O lea, i le avea ai o se vaega, e lē o taimi uma na latou solitū ai i faigātaua. O se faataʻitaʻiga, ina ua poloaʻia e le peresitene o le Iunaite Setete e avea le aso 30 o Me, 1918, e fai ma aso tatalo mo le filemu, na uunaʻia i le Watch Tower Tagata Aʻoga o le Tusi Paia ina ia auai i lenā aso tatalo. O nisi o uso na latou avatu ni fesoasoani tau tupe ina ia lagolagoina ai le taua, ma na iai nisi o uso na auai i le taua ma tauave auupega. E ui i nei tulaga, ae e lē tatau ai ona tatou manatu e faapea na saisaitia i latou i Papelonia le Aai Tele ona na latou manaʻomia ni faasaʻoga. Nai lo o lea, na latou malamalama e tatau ona vavaeese mai i lotu sesē, ma na toetoe lava a latou saʻoloto atoatoa mai i lenā emepaea, a o faagasolo le Taua Muamua a le Lalolagi.
10. O le ā na maumauaʻi Tagata Aʻoga o le Tusi Paia e fai ona o le paia o le ola?
10 E leʻi malamalama atoatoa Tagata Aʻoga o le Tusi Paia i vala uma o le solitū faa-Kerisiano, e pei ona tatou manino ai i aso nei. Peitaʻi, na latou iloa lelei e faasā i le Tusi Paia le fasioti tagata. E ui lava la na iai uso na auai i le Taua Muamua a le Lalolagi ma tauave auupega, ae na latou maumauaʻi e lē faaaogāina na auupega ina ia fasioti ai isi tagata. O nisi o i latou nei na faapito i luma i le taua, ma le faamoemoe o le a fasiotia ai i latou.
11. O le ā le tali atu a taʻitaʻi o malo ina ua mumusu Tagata Aʻoga o le Tusi Paia e auai i vaegaʻau?
11 Na matuā ita le Tiapolo ona o le solitū o uso i le taimi o le taua, e ui lava e latou te leʻi solitū atoatoa. O le iʻuga, na ia faapogaia ai “faalavelave e ala i le poloaʻiga.” (Sala. 94:20) Na faailoa atu e James Franklin Bell, o se taʻitaʻiʻau i le vaegaʻau a le Iunaite Setete, i la latou talanoaga ma le uso o J. F. Rutherford ma W. E. Van Amburgh e faapea, na taumafai le Matagaluega o Faamasinoga a le Iunaite Setete e faatū atu se tulafono i le Fono Faitulafono, e faataga ai le faasalaga oti mo i latou e mumusu e auai i vaegaʻau. Sa faasino tonu atu lana faamatalaga i Tagata Aʻoga o le Tusi Paia. Na matuā ita James ma faapea atu i le uso o Rutherford: “E leʻi pasia lenā tulafono ona na taofi e Wilson [Peresitene o le Iunaite Setete]; ae e matou te iloa le auala e maua ai outou, ma o le mea lenā o le a matou faia!”
12, 13. (a) Aiseā na tuuina atu ai le faasalaga i uso e toʻavalu ina ia faafalepuipui mo se taimi umi? (e) Pe na mou atu lo latou maumauaʻi e usiusitaʻi iā Ieova ina ua faafalepuipuiina? Faamatala.
12 Na taulau lava le faamataʻu atu a taʻitaʻi o le malo ina ua molia le uso o Rutherford, Van Amburgh, ma isi e toʻaono, o sui o le Sosaiete o le Olomatamata. Ina ua lau lo latou faasalaga, na faapea atu le faamasino: “O le lotu o loo auai ai nei tamāloloa, e sili atu ona mataʻutia nai lo o se vaega o fitafita a Siamani . . . E lē gata e latou te tetee i le malo, tetee i le vaegaau, ae ua latou taʻuleaga foʻi faifeʻau uma o lotu uma. E tatau ona mamafa lo latou faasalaga.” (Faith on the March, itu. 99, tusia e A. H. Macmillan) O le iʻuga, na tuuina atu le faasalaga ia faafalepuipui sui e toʻavalu o Tagata Aʻoga o le Tusi Paia mo se taimi umi, i Atlanta i Georgia. Peitaʻi, ina ua māeʻa le taua, na toe tatala i latou ma faalēaogāina moliaga e faasaga iā i latou.
13 E ui lava sa latou iai i le falepuipui, ae sa maumauaʻi nei tane e toʻavalu e usiusitaʻi i tulafono a le Atua. E faapefea ona tatou iloa? Na latou tusi atu i le peresitene o le Iunaite Setete mo se faatagaga ina ia faasaʻoloto ai i latou. I la latou tusi, na latou taʻua ai ua taʻu mai e le Tusi Paia iā i latou e aua le fasioti tagata. O so o se tasi lava la ua tuuina atu i le Atua ae lē usitaʻi ma le loto i ai iā te ia, e na te lē maua le finagalo malie o le Atua ma o le a faaumatia. Na latou faamatala atu o le māfuaaga lenā e lē mafai ai ona latou fasiotia se tagata, ma o le a latou lē faia lava faapea. Maʻeu lo latou lototetele e tusi atu i le peresitene! E mautinoa sa maumauaʻi uso e usiusitaʻi iā Ieova.
UA IʻU INA FAASAʻOLOTOINA
14. Faamatala mai i le Tusi Paia mea na tutupu mai i le 1914-1919.
14 O loo faamatala i le Malaki 3:1-3, le vaitaimi mai i le 1914 seʻia oo i le amataga o le 1919, o le taimi mo le faamamāina o le ʻaufaauuina o “atalii o Levi.” (Faitau.) A o faagasolo lenā taimi, na asia ai e Ieova le Atua o “le Alii moni,” faatasi ma Iesu Keriso “o le avefeʻau o le feagaiga,” le malumalu faaleagaga ina ia asiasia i latou o loo auauna ai. Ina ua māeʻa lo latou mauaina o faasaʻoga manaʻomia, na nofosauni tagata o Ieova ua faamamāina e faatino nisi faaeaga i le auaunaga. I le 1919, na tofia ai le “pologa faamaoni ma le faautauta” e saunia meaʻai faaleagaga mo le aiga o le faatuatua. (Mata. 24:45) O le taimi loa lenā na saʻoloto ai tagata o le Atua mai i taaʻiga uma a Papelonia le Aai Tele. Talu mai lenā taimi, ona o le agalelei faifua o Ieova ua faaauau ai ona faatuputeleina lo latou poto e faatatau i le finagalo o le Atua, ma lo latou alofa mo lo latou Tamā o i le lagi. Maʻeu lo latou lotofaafetai ona o lenei faamanuiaga! [1]
15. E faapefea i lo tatou saʻoloto mai i Papelonia le Aai Tele ona aafia ai i tatou?
15 O se fiafiaga sili le saʻoloto mai i Papelonia le Aai Tele! Ua matuā lē taulau taumafaiga a Satani ina ia tafiesea atoatoa Kerisiano moni mai i le lalolagi. Peitaʻi, e tatau ona tatou manatua le māfuaaga ua faasaʻoloto ai i tatou e Ieova. O lona finagalo ina ia faasaoina tagata uma. (2 Kori. 6:1) E anoanoaʻi tagata lotofaamaoni o loo saisaitia pea i lotu sesē. E manaʻomia ona faailoa atu iā i latou le auala e saʻoloto ai, ma e mafai ona tatou fesoasoani iā i latou. O lea, o le a tatou faia mea uma ina ia fesoasoani ai iā i latou e maua le saʻolotoga, a o tatou faaaʻoaʻo i o tatou uso i le senituri ua mavae!
^ [1] (palakalafa e 14) E tele vala e talitutusa ai le faaaunuua o tagata Iutaia i Papelonia mo le 70 tausaga, ma le tulaga na oo i Kerisiano ina ua aliaʻe mai i latou na fulitua i le upu moni. Peitaʻi, o le faaaunuua ai o tagata Iutaia e lē o se faaataga faavaloaga lea o le mea na oo i Kerisiano. O se tasi o mea e eseese ai, o le umi na saisaitia ai. E lē tatau ona tatou taumafai e fai ni faatusatusaga faavaloaga o faamatalaga taʻitasi o mea na tutupu a o faaaunuua tagata Iutaia, e peiseaʻī o loo faatatau atu i mea na tutupu i Kerisiano faauuina i tausaga a o lumanaʻi le 1919.